"EAJk bere estatutuetan erabakitzeko eskubidea idatzia badu, ezar dezala estatutu berrian ere"\nMaddalen Iriarte, EH Bilduko legebiltzarkidea\nDonostia, 1963. Kazetaria iraganean, politikaria da orain. ETBn ilusio handiz lan egin zuen. Komunikazioa herrigintza balitz bezala landu duela esan digu Maddalen Iriartek eta telebista eredu berriaren alde ere tinko borrokatu duela. Kazetaritzako lehen lerroan iraun zuen luzez, lana ideologien gainean jarri zuelako: “Ideologiaz harago, talde lanean sinesten dut. Telebistan ez nuen kuadrilla egiteko jardun, eta Eusko Legebiltzarrera etorri naiz kuadrillakeriaz harantz joateko”. EH Bilduko eleduna da Gasteizko Eusko Legebiltzarrean.\n"Lan arloan inposatutako lan lege bat daukagu, langileek urtetan borrokan lortutako eskubideak erabat suntsitzen ari dena" (Argazkilaria: Dani Blanco).\nEH Bilduren gobernu egitasmoa aurkeztu zenuen: feminista, behin hasteko eta bat.\nGobernu feminista aldarrikatu nuen, baina jendeak paso egiten ote duen nago. Aldarrikapena ezinbestekoa iruditzen zait, baldin eta egunero feminismoaren zentzuan lan egingo badugu. Gobernu feminista martxan jartzeak iraultza ekarriko lioke gizarte honi arlo guztietan. Biolentzia matxista gertatzen denean biziro asaldatzen gara, agerraldi sutsuak egiten ditugu, baina gaia eguneroko bizitza aldatzeko premia bezala ez badugu lantzen, ez dugu bortizkeria muturrekoa moztuko. Emakumea biktima bezala ageri ohi da, baina hori baino gehiago gara. Esaterako, munduko bake prozesuetan emakumeak parte aktiboa diren kasuetan, prozesu horien emaitzak emankorrak dira. Beraz, emakumeok jendartean parte hartzeko berdintasun eskubidea merezi dugu. Eta ez da soilik bortizkeria jasaten dugula, emakumezkoak, besteak beste, ez du gizonezkoaren soldata bera jasotzen.\nGobernatzeko beste kultura politikoa aldarrikatu zenuen inbestidura saioan. Zer da beste kultura politiko bat izatea?\nBada, gure programan jasotako hainbat puntu lantzea: hasteko, gardentasun legea gauzatzea, alderdi politikoek egiten dutenekiko lege garden bat aplikatzea, herritarrek politikaren nolabaiteko kontrola izatea. Beste kultura politiko bat da, jendeari galdetzea eta erantzuteko aukera izatea eragin handia duten gaietan. Horregatik, Kontsulta Legea ere proposatzen dugu, adibidez, errauskailuaren gaian aplikatzeko. Halaber, kultura politiko berriak lagundu behar digu eguneroko xextra politikotik ateratzen. Politikariok lehiaketa tonto samarrean ari gara, hitz handiago bat nork esango. Tonua apaldu behar dugu, konfrontazio politikoa ondo dago, baina horretan guk politikariok eredu izan behar dugu, kontzertazio politikoa beste era batez landu behar dugu, ez gaitezen hitzetan ataskatu, betiko hitzek ez dute agian jada balio. Egia da, bakoitzak bere historia politikoa dauka, baina hogeita hamar urte ondoren geure jarrerak berritzeko garaia heldu da. Herritarrek guk baino maizago berritzen dute berea. PPko Alfonso Alonso jaunak niri egindako erreplikan esan zuen ados zegoela feminismoaren inguruan esan nuenarekin. Gustatu zitzaidan, PP eta EH Bildu beste ezertan ez baikaude ados. Eseri eta has gaitezen horretatik hizketan.\n“Gobernu feminista martxan jartzeak iraultza ekarriko lioke gizarte honi arlo guztietan”\nZein da ezker abertzaleren legatu politikoaren 60 urteko zure balorazioa? Hau da, bere kultura politikoarena, ETA tarteko.\nHasteko, egun ezker abertzalearen aukera EH Bildu da, eta bertan Sortu ere badago, eta badaude ere Aralar, EA eta Alternatiba. Lehen biek ezker abertzalea bere-berea egiten dute. EH Bilduk erabaki du zer izan nahi duen eta nola aritu nahi duen politikan: soilik bide politiko eta demokratikoetan, bideak ETA ukitzen duen tamainan esaten dizut. EH Bildu ezkerreko koalizio soberanista da. Horiek dira bide egiteko finkatu dituen irizpideak. Hauteskunde kanpainan bereziki, beste alderdiek ezker abertzalea izan dute hizpide EH Bilduren kontra jotzeko, baina orain beste gauza bat gara, handiagoa eta zabalagoa. Guk Euskal Herria herri subirano bezala kokatu nahi dugu etorkizunean, ezkerretik, bakea eta justizia sozialaren ildoan. Arduragabekeria handia litzateke –halaxe adierazi nion Joseba Egibarri– EAJk hori horrela ez baloratzea.\nEzker abertzalearen historiaren balorazioa Sortuk egin behar du bereziki, Arnaldo Otegi eledunak bere ekarpena egin du jada. Modu batera edo bestera baloratu daiteke, baina, ziur aski, oraindik garaia ez da iritsi hainbat gauza sakonean aztertzeko. Bake eta elkarbizitzan urratsak emateko garaia da, geroago historia berriari modu pausatuagoan begiratzeko beta hartu beharko dugu, historiako pasarte batzuk lasaiago aztertzeko, bai batzuei bai besteei mina apur bat arindu zaienean. Ezker abertzalean ere badaude kaltetuak izan diren pertsonak. Esaterako, presoei eta iheslariei ez zaizkie berez dagozkien eskubideak errespetatzen. Lehenik zauriak ondo sendatu behar ditugu, orbanak betiko izango dira, baina zauriak ongi sendatzen baditugu ez zaie zornerik aterako. Bestela, historiak erakutsi digunez, ongi itxi ez ziren zauriek oraindik zorne botatzen baitute. Espainiako Altxamendu Nazionalaz ari naiz.\n“Ni pisu bateko lurrean eseri nintzelako, aulkirik ez zegoelako, ez ninduten irtenbiderik gabeko bide batean sartu, hau da, garaiko kolegiora eraman beharrean ikastolara eraman nindutelako”\n“Gure proiektua errealismotik abiatzen da, zuena ez da egingarria”, esan zizun Egibarrek inbestidura saioan.\nGure proiektua egingarria da, eta EAJk beste proiektu bat balu, beste lehentasunak balitu, arlo sozio-ekonomikoan adibidez, bada, guk proposatzen ditugun gauza batzuetara hurbilduko litzateke. Gure proiektua kontrastatuta dago, bere txosten ekonomikoa dauka. Beste gauza bat da, ereduak eta lehentasunak aldatu behar izatea, orain politika batzuetarako erabiltzen ari diren diruak beste batzuetarako erabiltzea. Adibidez, daukagun sistema fiskala Europara gerturatzea proposatzen du EH Bilduk. Ez egun batetik bestera, baina aldatu nahi dutenekin akordatzeko prest gaude. EAJk guk presa dugula esaten du, bada, ez, guk geure bidea poliki egingo dugu. Gai bakoitza aztertuz eta gauza bakoitzean erreparatuz, kontu handiz, inork ez dezala pentsa nik nire seme-alabentzat nahi dudala Egibarrek egin nahi ez duenik. Batzuetan galdu behar da apur bat, “eman” behar da. Euskal Herriko herritar gehienok ondo bizi gara, baina milaka batzuk ez dira ondo bizi, argi indarra erabiltzeko arazoak dituzte. Ezin ditugu horiek ahaztu, milaka horien artean haur, nerabe, gazte eta helduak daude, pobreziaren marran. Ez dugu bi abiadurako gizartea eraiki behar. Pentsiodun asko oso diru gutxirekin bizi da. Bizitza osoa gogor lan egin ondoren, ezin dute zahartzaro duina bizi. Gure aldamenean bizi dira. Gehiengoa ondo bizi gara, baina guztiok hobeto bizi gintezke, baldin oso ondo bizi garenok apalago biziko bagina. Ni prest nago.\n“Ez dugu inor irteerarik gabeko bide batera eramango”, esan zuen ere Egibarrek. Lehen hori ETAri eragozten zitzaion, orain EH Bilduri.\nGuk ere ez. Inortxo eraman ere. Gure helburua herri honentzat irteera hobeak aurkitzea da. Ni pisu bateko lurrean eseri nintzelako, aulkirik ez zegoelako, ez ninduten irtenbiderik gabeko bide batean sartu, hau da, garaiko kolegiora eraman beharrean ikastolara eraman nindutelako. Herri honek estatu lanabes batzuk martxan jarri zituen iraganean, hala kooperatibak nola ikastolak. Ordukoak irteerarik gabeko bidea irudi zezakeen, baina ez zen horrela izan. Batzuetan arriskatu behar da. Arriskatzeko ordua da.\nIndependentzia egikaritzen hasteko helburua duen indar politiko bakarra omen zarete. Ez dirudi herri hau oso independentzia zalea denik. Bakarrak zarete eta.\nUne honetan, Euskal Herriaren independentzia posible dela aldarrikatzen dugun bakarrak gu gara, baina EAJk ere bere estatutuetan independentzia aldarrikatzen du. Gero, Iñigo Urkulluk “independentzia ez da XXI. mendeko terminoa” esaten badu, bada, ulergaitza eta sinesgaitza iruditzen zait. Lehendakariari esango nioke, XX. mendean Norvegia edo Montenegro independizatu direla Europan. Eta XXI.ean ere Eskozia, Katalunia edo Euskal Herria independizatu litezke. Izan gaitezke Danimarka, edo tamainagatik, Luxenburgo bezala. Bitartekoak behar ditugu herri bezala garatzeko, beste edozein herriren baten pare egoteko. Herritarrei egia esan behar diegu. Alderdi subirano zaleak bagara, subiranoa izango garen neurrian galdetuko diegu herritarrei independentzia nahi duten edo ez. Subiranotasuna partekatzeko moduez ere hitz egin behar dugu alderdiok, estatu batzuek herriaren subiranotasuna bankuekin konpartitzen baitute, herritarrekin kontsultatu gabe.\nZer bitarteko behar luke herri honek, kasuon Espainiatik bereizten hasteko?\nHasteko, lan arloan inposatutako lan lege bat daukagu, langileek urtetan borrokan lortutako eskubideak erabat suntsitzen ari dena. Zergen kudeaketan, esaterako, aldundiek kudeatzen dituzte baina zerga askoren gainean ez dugu esku-hartzerik. EAJk baina, zeinekin hitz egiten duen arabera gauza bat edo beste esaten du, denoi komeniko litzaiguke argiago hitz egitea. Halaber, Iruñeko Baluarten otsaileko Batzar Nazionalean Euskal Herria nazio bat dela esan zuten, erabakitzeko eskubidea duela, subjektu politikoa aitortu behar zaiola. Egia bada, bagara bi. Baina, EAJk ez du independentzia guk bezala aldarrikatzen, azken hamarkadetan behera egin du.\n“Alderdi subirano zaleak bagara, subiranoa izango garen neurrian galdetuko diegu herritarrei independentzia nahi duten edo ez”\nPSE-EE eta EAJren arteko gobernu akordioa gauzatu da. Historiaren harian...\nBai, baina EAJri ez dio gehiengorik ematen. Mendia andereari inbestidura saioan esan nion oso egoera zailean lortu duela gobernuan egotea, ikusgarritasun izugarria eman diona. PSEk hiru sail izango ditu, sekulakoa da hauteskundeen emaitzak kontuan hartuta, eta Espainian PSOE suntsituta dagoenean. Meritu hori aitortu nion Mendiari. Edozein kasutan, formula hau ezagutu dugu jada, eta une honetan Euskal Herriak beste une historiko bat bizi du, beste akordio bat behar genuke. Izan ere, Nafarroako egoera aldatu da, beste politika gauzatze bidean ari dira –ez dakit gauzatzera iritsiko diren, estatu arrazoia indarrez ari delako horren kontra–, bertako indar politikoak sekulako lana egiten ari dira, egindako akordioa eredugarria da. Iparraldean, berriz, lehen aldiz hiru lurraldeak batuko dituen instituzioa izango da. Horiek horrela, herri honek beste akordio mota bat behar zuen, besteak beste, akordioak EAJri nolabaiteko betoa jartzen diolako.\nEAJk Gernikako Estatutua eguneratu nahi du. Zuek zer jarrera hartuko duzue?\nGuk proposamen bakar bati ere ez diogu muzin egingo. Estatutu berri horretan erabakitzeko eskubidea bermatzea ezinbestekoa da guretzat. EH Bilduk lan egingo du legebiltzarrean, mahai gainean ezarriko diren puntu guztietan. Noski, erabakiak geuk hartuko ditugu, aldaketa ekarriko duen akordioa lortzen saiatuko gara.\n“Inor akordiotik kanpo geratzen bada, bere erabakiz gera dadila”, esan berri du Urkullu lehendakariak.\nHala beharko du. Baina denak batzeko zerbait egin beharko da, ezta? EAJk bere estatutuetan erabakitzeko eskubidea idatzia badu, ezar dezala estatutu berrian ere. Horixe aldarrikatu du Ortuzar jaunak oraindik orain. Baina, PP sartuko al da horretan?\nEBBko buru Andoni Ortuzarren hitzetan, erabakitzeko eskubidea izango da estatutu berriaren muina. PSEren eta EAJren gobernu programak bat egiten omen du herritarren eskaera eta kezkekin.\nHori jendearen edo prentsa aurrean esan du, baina PSErekin sinatutako gobernu akordioan ez dago idatzita. Programak herritarren kezkekin bat egiten badu, legebiltzar honetako 75 kideetatik 57 erabakitzeko eskubideren alde gaude: EAJ, Podemos Elkarrekin eta EH Bildu. Herritarrek diotenez, %60k nahi luke galdetua izatea independentziaren inguruan. Beraz, egin dezagun politika norabide horretan legebiltzarrean.\nEAJk Estatuko aurrekontuak Espainiako Gobernuarekin adosten baditu, eragingo al du legebiltzarreko martxan?\nBai, noski. EAJk aprobetxatuko du PPren ahulaldia gauza batzuk lortzeko. Baina kromo aldaketa baino ez da izango, guk beste parametro batzuetan lan egin nahi dugu. Ezin ditugu onartu Espainiako Gobernuak legebiltzar honi jarri dizkion helegiteak. PPk esan du helegiteak kentzeko prest dagoela. Beraz, onartzen du berariazko politika ezarri duela. Orain, komeni zaionean, horiek kentzeko prest dago. Parametro horietan ezin dugu politika egin. Hori lotsagarria da eta herritarrei horrela azaldu behar zaie, baita Espainiako Gobernuak zapalduta gauzkala ere.\nBitartean, zertan ari da Legebiltzarreko Autogobernu Batzordea? Zein da EH Bilduren ibilbide orria?\nOraindik ere ez dugu lehendabiziko bilera egin, lehenbizi denbora eman diogu Podemosi bere ekarpena egin dezan. Orain, batetik alderdiekin hitz egin behar dugu…\nBeraz, luzerako da.\nBai, baina ez gara zerotik hasiko, aurreko legealdian lan bat egin zelako. Herritarrek lau urterako aukeratu gaituzte. Egibarrek esan zidanez, pazientzia historikoa behar da...\nEta pazientzia demokratikoa. Euskal herritarren kultura politiko berria pazientzia historikoa eta demokratikoa izatea da, antza.\nBueno, biak izan ditugu eta beharko ditugu. Lau urte hauetan herritarrei esan behar diegu, gutxienez politika berri bat martxan jarri dugula. Ez da legealdi honetan gauzatuko, baina estatutu berrian erabakitzeko eskubidea sartzen bada, lorpen handia izango da. Gu ez gaude hemen betiko, gero, berriz hauta gaitzakete edo ez.\nLegebiltzarrean estatutu berria onartu eta Madrilera joan zen Ibarretxe lehendakaria. Ezberdina izango al da oraingoan?\nGure ustez, Madrilera negoziatzera joan aurretik herritarren babesa jaso beharko genuke. Legebiltzar honetan adostutakoa herritarrek babestua bada, askoz ere indar gehiagorekin joango gara Madrilera. Nik ez dut esperantza galdu nahi abiatu baino lehen, legealdia garrantzitsua da, urratsak emango ditugu. Urratsez urrats joan behar dugu.\nETA oldar gogorrenean ari zenean, indarkeriarik gabe dena posible zela zioten batzuek Madrilen, independentzia barne. ETAk jarduera utzi ostean, trantsizio moduko bat izango zela aipatu izan zen. Historia ez ote da berriz ere errepikatzen ari? Horrela bada, zer egin dezake EH Bilduk?\nIndependentzia aldarrikatzea posiblea da, baina egikaritzea ez. Hori horrela da. Espainiko Estatuak lurraldetasunean arazo izugarria dauka, bai Kataluniarekin bai Euskal Herriarekin. Nik ez dut sinesten Espainiak aldaketa konstituzionala egin dezakeenik. Espainiaren defizit demokratikoa begi-bistakoa da, Espainiak argi eta garbi esan du bakarra eta osoa dela, beraz alde horretatik ez da ezer berririk etorriko, PPk agindu edo ez beste batek agindu ere.\nUneon, Estatutu berria lortu daitekeela uste dut, 35 urte ondoren bada garaia, erabakitzeko eskubidea bertan jasota, noski.\nKazetaritzatik politikagintzara jauzia\nKazetari lanetan aritzetik politikari lanetara pasa zinen hauteskunde kanpainan estreinakoz. Zer inpresio jaso zenuen?\nKanpaina oso gogorra izan zen. Higadura izugarri bizi nuen. Ez nuen diskurtso bera erabili herri guztietan, tokian tokiko berezitasunak ezagutu ondoren baizik, eta horrek lan handia ekarri zidan. Informazioaren esparruan, “egindako esaldiekin” funtzionatu dugu, eta politikari gisa ez nuen horrela jardun nahi. Esaldi anpulosoak saihesten ahalegindu naiz. Esan beharrekoak kontrastatzen saiatu naiz, esan badut “40.000 lanpostu sortu ditzakegu arlo publikoan”, ez da kanpainan halaxe esan behar delako. Gaiaz dakitenekin hitz egin dut, eta proposamena egingarria dela barneratu.\nInbestidura saioan, Lehendakari hautagai gisa mintzatu zinen. Zer moduz?\nBuruan sekulako erreboluzioa nuen, irriño gutxi egin nuen. Egun historikoa izan zen, niretzat eta familiarentzat. Hitzaldia neronek idatzi nuen, kontrastatua noski, gure programan oinarritutako diskurtsoa baitzen. Saioak errespetua sorrarazi zidan, Egibarrekin buruz buru lehian aritzeak, adibidez. Mintzakideak “ezagunak” nituen kazetari bezala eta urduri nengoen. Hitzaldia ez da berez zaila, besteei ongi erreplikatzea bai ordea.\nUste zenuen bezalakoa al da politika?\nHasi berria naiz. Politikak, antzerkia dela esan gabe, errepresentazio puntu bat dauka. Eta hobe ez balu. Herrigintzan urrats handiagoak emango genituzke. Politikan norberak bere posizioari eutsi nahi dio, legebiltzar honetan oraindik ere erresistentzia batzuk ikusten ditut kokapen batzuk ez galtzeko. Batzuek lainotzat joko naute, baina ni herrigintzan urratsak emateko lanera etorri naiz politikara.\nZer ikasi duzu sei hilabete hauetan?\nKazetaritzan bezala, politikagintzan etengabe ikasten jarraitu behar dudala. Herritarren kezkak bertatik bertara ezagutu behar ditudala. “Herriarekin eta herriarentzat” esatea erraza da, betetzen ordea zailagoa, izan ere, hutsune handia dago herritarren eta klase politikoaren artean. Jendeak bizi duena ezagutzeko haiengana joan nahi dut, kalera eta plazara. Politikari bezala herritarren artean nire burua kokatzen ikasi nahi dut, eta horretarako lehenik aldartea ongi eramaten –nerbioak kontrolatzen– jakin behar dut.\n“ETB desespainoldu beharko genuke”\nKoldo Izagirre idazleak esana du ARGIA honetan: “Politikariek funtsean ez dute bide-orririk euskararentzat, ez dago politika zehaztu bat”.\nAdos. Politika zehaztu behar dugu. Hasteko, iragan hogeita hamar urteren ondoko azterketa egin beharko genuke, EAEri, Nafarroari eta Iparraldeari buruzkoa. Legebiltzar honetako kidea naiz, baina ez dut ahazten zein den gure herria. Hala ere, estatuen administrazioak zatitutako herri honetan euskarak dituen egoera ezberdinak trataera berezituak behar ditu. Euskararentzat egokiena litzateke elkarrekin lan egitea eta egitasmo integralago bat egitea, baina errealitatean Legebiltzar honek Araba, Bizkaia eta Gipuzkoa ordezkatzen ditu.\nEuskararen osasuna ez da ona.\nBai. Zergatik euskaraz ikasi duten hainbat gazte ez diren gai euskaraz hitz egiteko? Zergatik ez duten nahi euskaraz hitz egin? Ez naiz ziur arazoak lege bidez bakarrik duenik konponbide. Gauza batzuk erabaki politikoez eta lege bidez konpontzen has daitezke, baina batez ere, hausnarketa sakona behar da.\nZure ustez, ETB herren geratu da. Zein eredu proposatzen duzu?\nEreduak elkarrekin eta adostuta izan behar du. Tokiko irrati eta telebistekin hitz egin behar da, herri txikia gara eta. Sinergiak aprobetxatu beharko genituzke, ni horretan saiatu naiz ETBn aritu naizenean. “ETB desespainoldu” beharko genukeela esan nuen inbestidura saioan. Batzuek ez zuten ondo ulertu. “Bertako langileak desespainolizatzea” proposatu nuela ulertu zuten. Nik ez dut holakorik esan. Esan nahi nuen, sorreran izan ezik, eta Irrati-Telebistaren estatutuetan izan ezik, gure eredua espainola izan dela, Espainiako irrati-telebistaren ereduari begiratu diogula, lehiakide ditugunen arrakasta audientziak neurtzen baitu. Telebista publikoaz ari gara, eta behar batzuk zaindu behar ditugu, hala nola, generoa, hizkuntza, xenofobia, arrazakeria, parekidetasuna… Egia esan, konplikatua da telebista ondo egitea.\nZer iritzi duzu PISAk eman dituen emaitzei buruz?\nHezkuntzan azken urteotan murrizketak izan dira. Beste lurralde batzuetan ere bai, noski. Uste dut EAEko irakasleak urte luzeetan oso gaizki tratatuak izan direla, soldatak izoztu zaizkie, Patxi Lopez lehendakariaren garaian, hiru eguneko bajak hartzen zituztenei ez zitzaien ordaintzen. Horretaz beste, Eskolak ez ditu genero, hizkuntza edota arrazakeria arazoak konponduko. Matematika ere erakutsi behar du. Sekulako lan karga jartzen ari zaio eskolari. Beraz, eskolan hezi bai, baina familian ere bai, baita hedabideetan ere.\nBestalde, LOMCE oso murritzailea izan da, Euskal Herrian behar ez dugun erreforma ekarri digu, ikasle, irakasle eta ordezkari sindikalak tentsio izugarrian jarri ditu. Urte aztoragarriak eta borrokatuak izan dira. Euskal Herrian ez genuen erreforma hori behar. Horiek horrela izanda ere, Nafarroako emaitzak bestelakoak izan dira, Euskal Herriaz ari gara, bada hara begiratu dezagun. Zer egin dute, guk egin ez duguna? PISAk hala ere, gauza batzuk baloratzen ditu eta beste batzuk ez. EAEko barne produktu gordinaren arabera, ez dagokigun emaitza da. Arlo hau ere desespainoldu behar dugu, Espainian ohiko izaten baita gobernu bakoitzak lege berri bat egitea. Euskal hezkuntzak lege propioa behar du, egoera hau gainditzera eramango gaituen urratsak emateko. Hau ez da arazo isolatua, gainerako arlo politikoei lotuta dago. Hezkuntza funtsezkoa da, herri burujabe izatera belaunaldi berriek eramango gaituzte. Gu prest gaude akordioa lortzeko. EH Bilduk akordio zabalak aipatu dituenean, hauxe da halakoa behar duena. Ordea, tamalez, hauteskunde kanpainan PPk eta PSEk zabaldutako mezua kaltegarria izan zen. Badakigu gazte asko ez dela euskararen mundura etorri, baina ez dezaten euskararen kontra egin, ostera, ekar ditzagun ezagutu dezaten euskaraz zein ondo bizi garen, euskaraz ere disfrutatu daiteke eta. Jende asko ez da jabetzen galtzen duenaz, euskara ezagutzen ez duelako.\nKanal honetan artxibatua: Eusko Legebiltzarra


Beste ziklo bat - Sakana - Guaixe.eus\nBeste ziklo bat\nSakanako Sare 2019-07-26 08:14\nSare Herritarrak euskal presoen giza-eskubideen defentsaren aldarriarekin abiatu zuen bere bidea duela bost urte. Sarek beste ziklo honen aurrean pauso bat aurrera emateko garaia dela azpimarratu nahi du, eta, horretarako, aurrera begirako helburuak ezarri ditu: auzi hau, behin betikoz konpondu behar dugu, gertatutako oro errepika ez dadin bermeak ezarri eta herri hau normalizazio egoera batera eraman.\nZiklo honek eta ezarritako helburuek beste urrats batzuk eskatzen dituzte; horregatik, bere dinamikak bi norabidetan abiatuko ditu: batetik, salbuespen neurri eta legediarekin behin betiko amaitzeko lanketa, salbuespen neurri horiek baitira euskal preso eta iheslariei etxeratzeko dagokien bidea egitea eragozten dietenak; eta, bestetik, elkarbizitza egoera bat garatu ahal izateko bizikidetzaren lanketa, errekonozimenduan, errespetuan eta enpatian oinarriturik.\nEta bi bide horietan aurrera egin ahal izateko Sarek honako lan hauek ezarri dizkio bere buruari:\nAlor instituzionalean lanean jarraitu; izan ere, bai gizarteak bai gizarte eragile eta instituzioek konponbiderako subjektu aktibo izan behar dute.\nHorrez gain, Euskal Herrian bezalaxe, estatu espainiar zein frantziarrean lanean jarraitzeko konpromisoa hartzen dugu, mendekuzko espetxe politika honi amaiera emateko aliantzak indartuz, sareak sortuz eta harreman berriak garatuz ordezkari, eragile eta inplikatutako pertsona guztiekin.\nEta azkenik, gizartearen aktibazioan sakontzen jarraituko dugu. Dakigun moduan, iparraldean garatutako prozesua ez zen posible izango gizarte osoaren bultzadarik gabe. Horregatik hemen ere, herri eta auzo bakoitzean, eremu guztietan eragin behar dugu. Gure dinamikak ugaldu eta sareak hedatuko ditugu, ezberdinen aktibazioan sakondu eta gizarte zibilaren mobilizazio eta konpromisoa ahalbidetzeko bideak sortzeko asmoarekin.\nIldo horretatik, abuztuaren 3an Etxarrin eginen dugun eskualde mailako manifestaziora dei egiten dizuegu.


Amurioz egin izan diren obretzaz.\n1. Mündüko gaiza orogatik, eta nuren nahi beita maite ükheitia gatik, ezta behar gaizkirik batere egin; bena obra hun hasiak eitzi behar dü zunbait ordüz phenarik gabe, edo hobiago batetara khanbiatü, beharrian denari hunki egitia gatik.\nEzi horren egitiak, obra huna eztü galtzen, bena bai hobiago batetara khanbiatzen.\nKanpotiko obrak karitatia gabe deusere eztü balia; bena karitatiareki egiten diren gaizak oro, zunbat nahi beita txipi, eta mesperetxatü diren, abantallus gerthatzen dira.\nEzi Jinkuak gogua haboro emaiten dü, zunbat amurioreki ihurk obra egiten dian, eziez obrari berauri.\n2. Hanitx maite dianak, hanitx egiten dü, hanitx egiten dü, untsa egiten dianak, eta untsa egiten dü, komünaren huna bere boronthatia beno lehen egin nahi dianak.\nHanitxetan üdüri da karitatia bera dela, eta beitate aragiaren inspirarzüna: zeren natüraren enjogidüra, gihauren boronthate propia, phakiaren ükeiteko esparantxa, eta gure khorpitzen aisaren nahiküntia bekhanki gure obretarik hürrüntü nahi beitira.\n3. Egiazko karitate osua dianak deusetan ere eztü bere büria txerkatzen; bena besterik eztü desiratzen, baizik ere gaizak oro Jinkuaren gloriatako izan ditian.\nIhuri ere eztü inbidiarik ekharten, zeren bere alagrantziarik batere ezpeitü maite, eta bere beithan ezpeita nahi alageratü, bena Jinkuatan gaiza hun ororen gañetik dohatsü izatia desiratzen dü.\nEztü sinhesten ihur-ganik huntarzünik batere jiten dela: bena bai oro osoki Jinkuaganik, zuñeganik üthürbürü batetarik bezala turrustak jaisten beitira, eta zuñtan saintiak oro gozamen handireki finalki phausatzen beitira.\nO nurk ere beilüke egiazko karitate hartarik txinka bat, ezagüt liro düda gabe lürreko gaizak oro banitatez betherik daudiala.


Jeni Prieto: Â«Jan nahi duena prestatzen diot Maritxuri, eta asko jatenduÂ»\nJeni Prieto Radio Euskadiko esatariari elkarrizketa\nEuskal Herriko haur askok ezagutzen dute Maritxu Berritsu. Baina inor gutxik ezagutzen du bere sortzailea den Jenny Prieto gasteiztarra. Haur arabarren artean euskara normalizatzeko sortutako tresna, egunero euskara hutsean egiten den saio bakarra da Radio Vitorian. Hala ere, Radio Euskadiko entzule guztiek ere ezagutzen dute.\nARGIA. Nor da Maritxu?\nJENI PRIETO. Maritxu ez da inor. Elgoibarren bizi den emakume bat da Maritxu Berritsu. Izenburu bitxia iruditu zitzaidan eta hori besterik ez da. Haurren irudimenak jarriko dio nortasuna Maritxuri. Ideia bat besterik ez da.\nA. Eta Jenny Prieto?\nJ.P. Maritxu Berritsuren langilea. Bere esanetara nago. Jan nahi duen guztia prestatzeaz arduratzen naiz, eta asko jaten du. Ordubete irauten duen saioko atal labur bakoitzak lan asko eskatzen du. Bere zerbitzaria naiz; bere ideiak gauzatzen saiatzen dena.\nA. Zergatik da berritsua Maritxu, agian hitz egiteko tarte gutxi duelako?\nJ.P. Irratian aritzeko berritsua izan behar delako du izen hori. Euskaraz egiten den saio bakarra dela Radio Vitorian? Guztiok dakigu zein egoeratan dagoen euskara Araban. Gogorra da, baina horrela da. Izan ere, Maritxu Berritsu Gasteiz Irratian sortu zen, duela zortzi urte, haurren artean euskararen normalizazioa lortzeko, hain zuzen ere, Arabako egoera ezaguturik euskara traumarik gabe ikas zezakeen multzo egokiena zelakoan.\nA. Euskadi Irratiak hartu zuen, ordea, Maritxuren zainketa.\nJ.P. Duela hiru urte izan zen, eta formula gustatzen zitzaiela eta, jarraitzea erabaki zuten. Duela urtebete hasi ginen Radio Vitoriaren programazioan ere sartzen.\nA. Hasieratik zara EITBko langilea. Ia hamaika urte. Asko aldatuko al da hasierako irrati hura?\nJ.P. Aldaketa nabarmenak izan dira. Gasteiz Irratiak jada 60 urte ditu, eta honek erro sakonak ematen dizkio Araban. Duela hamar urte inguru arte, EITBren eskutik publiko bihurtu zen arte, familia txiki baten antzera funtzionatzen zuen. Ondoren, jende berri asko sartu da bertan. Asko handitu da familia, baita funtzionamendua ere. 60 urteko erroei azken 10 urte hauek aldaketa asko ezarri dizkiete.


“Daruma-otoshi”: eraikinak eraisteko prozedura berritzailea Japonian | Blog Eraikal\nEraikinak eraisteko modua berritu du Japoniako Kajima Corporation enpresak. Eraikin bat eraisteko orduan, betiere leherketa kontrolatu bat egiten ez bada, ohikoena da goitik behera eraistea, eta ez alderantziz.\nBada, kontrakoa egiten du metodo berri honek. Eraikinaren beheko solairuko zutabeak ebaki egiten dira, eta katu hidrauliko batzuen bidez ordeztu; hala, modu kontrolatuan, eraikin osoa jaisten dute, solairuz solairu.\n“Daruma-otoshi” izena eman dio metodoari enpresak, Japoniako joko zahar batekin duen antzekotasunagatik; jokoaren oinarria da panpina baten azpiko piezak kentzen joatea, baina panpina erori gabe.\nKajima enpresaren arabera, seguruagoa da metodoa, eta metodo tradizionalek baino zarata eta hauts gutxiago sortzen ditu. Halaber, adierazten dute denbora gutxiago behar dela, % 20 inguru gutxiago, eta errazagoa dela eraikina eraistean sortzen diren produktuak bereiztea eta birziklatzea. Ez dago hain argi, ordea, zer kostu duen teknologiak. Proiektua 2012ko CTBUH 11th Annual Awards sarietan finalista izan zen, berrikuntza-arloan.\nHona eraikinak eraisteko metodo honi buruzko pare bat bideo:\nEraikalen, “Eraikinak lurraren mailatik abiatuta egiteko aukera emango lukeen proiektua” berria argitaratu zen. Eraikinak eraitsi beharrean, hauek eraikitzeko antzeko ideia. Altzairu forjatu aurrefabrikatuak bata bestearen atzetik jasotzean datza metodo hau. Sistema ikerketa-aldian dago oraindik, eta ez du izan egiazko aplikaziorik.\nVíctor Repesen bloga albiste-iturri garrantzitsua da Eraikalen.\nYoutubeko bideo honetan , ikus daiteke nola eraisten diren 100 eraikin baino gehiago leherketen bitartez.\nIturriak: Victor Yepesen bloga, Valentziako Unibertsitate Politeknikokoa , 2012/12/26 eta Council onTall Building and Urban Habitat\nThis entry was posted in Zerbitzu berriak and tagged eraistea, Japonia. Bookmark the permalink.


Disko berezia dugu Sirokaren laugarren disko fisikoa. Taldearen bi formazio ezberdin biltzen ditu, hiru estudio ezberdinetan grabatua izan da bi teknikari ezberdinekin eta gainera, 2014ko irailetik 2016ko maiatzera doan tarte luzean konposatua eta grabatua izan da.\nDisko hon en hasiera “Malutak” proiektuan du jatorria. Garai horretan taldeak disko fisikorik ez publikatzea erabakitzen du eta kanta berriak malutak lez erortzen uzten ditu sarean bideoklip formatuan. Gara horretan Pagaza eta Pepo dira taldeko partaide Maria eta Gorkarekin batera. Kaki Arkarazorekin grabatzen dituzte Malutak Andoaingo Garate Estudioetan. Azala, Desoreka, Askapenaren epaiketa dela eta konposatutako “Su txikien itsasoa” eta taldearen urteurrena dela eta grabatzen duten maluta berezi bat: Bihotzetatik zintzilik kantu ezagunaren bertsio akustikoa.\nPeporen aitatasunak eta Pagazaren atzerriratzeak lan bila taldean aldaketa berriak dakartza taldean, Ciro baxujole eta Asier gitarjolea sartzen direlarik, kantu berrian konposatzeari hasiera emanez.\nLau kantu berri grabatzera sartzen dira Urdulizeko Tio Pete estudioan, oraingo honetan Unai Mimenzaren eskutik: Ura, Burujabe, Eskuak eta Bideak eta Esperoan kantuak grabatzen dituzte apirilaren bukaeran.\nPepo eta Pagazarekin grabatutako lau malutak eta Asier eta Cirorekin grabatutako lau kanta berriak disko batean biltzea erabakitzen dute. Maluten urtzearekin eratutako URA da disko berriaren izena. Gainera taldeak David Nanclares ekoizlearekin batera grabatutako “Lasterbidean” lasterketaren erremixa oparitzen digu.\n01 Eskuak eta bideak\n07 Bihotzetatik zintzilik (Akustikoa)\n08 Su txikien itsasoa (Askapena)\n08 Lasterbidean Remix


Hasiera/ Unibertsitatea ezagutzea/ Gobernu erakundeak/ Orokorrak/ Klaustroa\nUnibertsitate komunitateko ordezkaritza-erakunde gorena da. Unibertsitatearen bizitzaren esparru desberdinetako jardueraren jarraibide orokorrak onestea eta Unibertsitatearen kudeaketa ikuskatzea dira haren eginkizunak.\nHonako hauek osatzen dute: Errektorea, klaustroburua ere badena, Idazkari nagusia, Kudeatzailea eta 120 klaustrokide; horietatik 71 lotura iraunkorra duten irakasle doktoreak dira, 12 irakasle funtzionario ez doktore eta lotura iraunkorra ez duten irakasleak dira, 24 ikasleak eta 12 administrazio eta zerbitzuetako langileak.\nKlaustroaren eginkizunen artean Estatutuak egin eta berritzea dago, errektorea hautatzea eta kargugabetzea, eta bereziki irakaskuntza, ikerketa eta administrazioaren eremuetan Unibertsitatearen jardunerako jarraibide orokorrak onestea. Ikusi Klaustroa osatzeko eta hautatzeko Arautegia\nLotura iraunkorra duten irakasle doktoreak\nKizkitza Insausti Barrentetxea\nIrakasle funtzionario ez doktore eta lotura iraunkorra ez duten irakasleak\nLotura iraunkorra duten irakasle doktoreen 71 ordezkari\nIrakasle funtzionario ez doktore eta lotura iraunkorra ez duten irakasleen 13 ordezkari\nIkasleen 24 ordezkari\nAdministrazio eta Zerbitzuetako Langileen 12 ordezkari


Sarrionandiaren estrategiak | EIBZko liburutegia\nJoseba Sarrionandiak euskal literaturara «itzulpena ulertzeko, definitzeko eta gauzatzeko modu berritzaile bat» ekarri duela erakutsi du Aiora Jakak, Euskaltzaindiaren Iker bildumaren barruan argitara emandako liburuan, hots, Itzulpenari buruzko gogoeta eta itzulpen-praktika Joseba Sarrionandiaren lanetan obra mardulean.\nJakak esan duenez, sorkuntzarako beste baliabide bat da Sarrionandiarentzat itzulpena. «Behin eta berriz azpimarratu du fideltasuna ez dela bere irizpide nagusia, uste duelako ezinezkoa dela testu batekiko fidela izatea. Hala, testu bat itzultzean, nahitaez gai berberari buruzko testu desberdin bi izango ditugula uste du».\nAldiz, Sarrionandia baino lehenagoko itzultzaile gehienek oso bestela pentsatzen zutela gogorarazi du Jakak. «Itzultzea zen erreproduzitzea, eduki finko eta aldaezin bat beste hizkuntza batera transferitzea. Fideltasuna zen haien irizpide nagusia».\nSarrionandiak diskurtso hori eten zuela esplikatu du Jakak, ia 500 orrialdeko tesian. Literatur ikerlariaren iritziz, Sarrionandia berritzailea da ez soilik itzulpena ulertzeko moduan. «Itzuliko duen obra aukeratzeko baliatzen duen irizpidea ere apurtzailea da», Jakaren arabera. «Haren aurrekoek, erlijio testuez gain, Mendebaldeko tradizioko testu kanonikoak itzuli zituzten, batez ere. Sarrionandia Europako zirkulu itxi horretatik atera da. Eta bost kontinenteetara joan da testuen bila». Horrenbestez, «literatura handietan ezagunak diren autoreekin batera, literatura txiki eta ezezagunetako testu anonimoak nahiz autore madarikatu eta bazterrekoak itzuli ditu».\nJakak argi du: «Munduko literaturaren beste bertsio bat eskaini nahi die Sarrionandiak euskal irakurleei».\nItzulpena egiteko Sarrionandiak baliatzen duen modua, halaber, «berritzailea» dela azaldu du Jakak: «Apokrifoen erabilera da horren adibidea. Hau da, bere itzulpen antologietan berak sortutako testuak tartekatzen ditu. Horrelako estrategiekin saiatzen da erakusten testu itzuliek eta sorkuntzazkoek antzeko ezaugarriak dituztela». Autore-itzultzaile bereizketa zurruna higatzeko xedea du idazleak.\nMo Yanen ipuin bilduma bat\nHorretarako aukera izango du Jakak berak ere. Arrasate Euskaldun Dezagun elkartearen eta Elkar argitaletxearen Jokin Zaitegi lehiaketa irabazi du Maialen Marinekin batera; eta ondorioz, Mo Yan azkeneko Nobel saridunaren ipuin bilduma bat itzuliko dute txineratik euskarara. Urtea amaitu aitzin aterako du Elkarrek.\nKategoria Berria egunkaria, Liburua, etiketak 2013, Aiora Jaka, Euskaltzaindia, Irune Berro Urrizelki, Sarrionandia by liburutegia. Gorde lotura.


Abian prozesuaren baitan entzute ta harreman faseari ekitera goaz | LAB SINDIKATUA\nAcción Política Abian prozesuaren baitan entzute ta harreman faseari ekitera goaz\nGuztiok aktibo izan behar dugu. Abian prozesuaren xedea ezker abertzaleko militante guztiok elkarrekin gogoetatu, hitz egin eta eztabaidatzea da. Dena prest dago prozesu luze honen lehen faseari ekiteko, hau da entzute eta harreman faseari, ondoren etorriko da eztabaida fasea.\nHilabeteetan luzatuko den prozesu honetan ahalik eta parte hartze handiena izatea garrantzitsua deritzogu eta horretarako hitzorduak gainean ditugu. Arlo zehatzen inguruan hitz egiteko espazio eta hitzordu zehatzak izateaz gain gogoeta egun orokorrak baditugu, herrialdeka. Azaroaren 21ean Arabakoa izango da Gasteizen, eta Gipuzkoakoa Hernanin eta Azaroaren 28an Bizkaia eta Nafarroaren txanda izango da Durangon eta Atarrabian urrenez urren.


Kamelot - Wikipedia, entziklopedia askea.\nKameloten elezaharrari buruzko marrazkia\nKamelot, legendazko Artur erregearen gotorlekuaren izena da, nondik bere bizitzan izan zituen borroka asko egin zituen. Bere kokapen zehatza, gaur egun ez da ezagutzen, eta erromatarren ondorengo Britaniako fikziozko probintzia erromatar-britaniar bat izan liteke. Hiri hau, lehen aldiz, Chrétien de Troyesek aipatu zuen bere Lanzelot, gurdiaren zalduna izeneko lanean, non ez dirudien arturiar elezaharrean bezain garrantzitsua. Kameloten kokapenak misterio bat izaten jarraitzen duenez, berari buruzko egia, benetan existitu bazen behintzat, ez da ezagutzen.\nErreferentzia geografikoak[aldatu | aldatu iturburu kodea]\nKameloten balizko kokapenen hartean, honako hauek aipatzen dira:\nCaerleon-on-Usk, Gales hegoaldean\nDinertheko gaztelua, Arth ibaitik gertu, Gales mendebaldean\nWindsor gaztelua, 2006an eginiko indusketa arkeologikoen ondoren eginiko espekulazioengatik.\nKamelot hitza "Camulodunum"etik etor daitekeen arren (egungo Colchesterren erromatar izena dena), katuvellaunoar erregeen gotorlekua, eta, ondoren, Britania erromatar probintziako hiriburua izan zena, Essexen kokatuta egoteak (ekialdeko Anglian), okerreko erresuma anglosaxoian kokatzen du.\nHarold Fosterren Valiente Printzea komikian, modu askean arturiar elezaharrean oinarritua dagoena, Kamelot, lehenik, Winchesterretik gertu, eta, ondoren, Caerleonen kokatua da.\nKamelot, Alan Jay Lernerrek eta Frederick Loewek idatzitako musikal bat da, arinki oinarritua Artur erregearen elezaharrean, T. H. Whitek izen bereko bere eleberrian egokitu zuen bezala.\nKamelot, Joshua Loganek 1967an zuzendutako filme bat da, Richard Harrisek, Vanessa Redgravek eta Franco Nerok interpretatua, zinerako egokitzen duena Loewe eta Lernerren musikala.\nJack Whyten The Camulod Chronicles, erromatar garaiko eta Erdi Aroko Britanian oinarritutako eta arturiar elezaharraren inguruko fikziozko telesail bat da.\nMonty Pythonen Mahai karratuko zaldunak eta euren jarraitzaile eroak filmean, Kamelot, Artur erregeak "toki inozo"tzat jotzen du, eta mahai biribileko zaldunek ez joatea erabakitzen dute.\nThird Watch telesailean, polizia barrutia, ofizialek, "Kamelot" ezizenez deitzen dute, King eta Arthurren izkinan duen kokapenaren ondorioz.\nKamelot, Erdi Arokoak bezalako egoera sozialetara itzultzearen alde egiten duen elkarte bat da, eta, gertuko etorkizun batean desnutrizioaren biktimen aurkako laguntza intentsibo gune bihurtzea espero duena.


Lehen ikerketa prestakuntza - prestakuntza ABC prestakuntza Parke argitaratzeko - Alemaniako abokatu konektatuta. Handiena lege-ataria.\nLehen bezala, ikerketa, aipatzen du mediku-azterketa adingabeen montoiaDa jarraiki gazteen enplegua babesteko lege guztiak pean Urte bitarteko bat hasteko nahi duten dual lanbide heziketako sistema derrigorrezkoa.\nHasierako azterketa doakoa da, egin ahal izango duzu etxe-medikuak.\nBertan egiaztatzen da ala ez da egokia, lanbide-prestakuntza osasun. Hau egin zuen zehaztu tamaina eta pisua, neurriak odol-presioa, entzuten bihotza eta birikak, gernu-lagin bat hartzen du, aztertu gorputza, egiaztatzen erreflexuak eta probak entzumena eta ikuspegia.\nZuen, halaber, galdetzen galderak osasun-egoera eta ahalik eta urritasunak.\nOro har, mediku-azterketa hartzen du, gutxi gorabehera, hogeita hamar, berrogei eta bost minutu. Duzu, ondoren, lortu medikuaren ziurtagiria aurkezteko enpresariak. Da ez ote dira zenbait jarduera ezin dela kalte osasun eta garapen prestatzen. Honako hau aplikatzen da: froga eta azterketa izan behar da hasieran prestakuntza, gehienez ere, hamalau hilabete. Luze bat, ez da itxaron behar dituzten hitzordua, baina gabe mediku-ziurtagiria ezin duzu hartu prestakuntza. Eta aurrean Hasierako azterketa da, oraindik ere pixka bat, parte hartzen duten lan: lehenik eta behin behar Duzu aplikatuko Azterketa bat baimentzen, hau da, gero aurkeztu medikuak. Ziurtagiri hau lortzen da, batez ere bulego publikoetan, edo egoiliar bulego berri baten aurkezpena baliozko nortasun txartela edo pasaportea. Azken hiru hilabeteetan lehen prestakuntza urteko, adingabeak, prestatzen dute agertzen da lehenengo jarraitu-up.\nDagokion ziurtagiria aurkeztu beharko du enpresariak ez geroago amaitu baino lehen, prestakuntza-urte. Bestela, ez zuen onartzen enplegatzen Praktiketako.\nAuzitegi Arbitraje - Errusia, Aholkularitza Juridikoa, Legea, Zerga, Kontabilitate


Titularra: Euskadiko Etxebizitza eta Lurra, EA (VISESA)\nEgoitza: Gamarrako Atea kalea, 1A – 2. solairua\n01013 Vitoria-Gasteiz (Araba) – Espainia\nwww.visesa.eus webgunea erabiltzean erabiltzaileak legezko ohar hau, erabilera baldintzak, pribatutasun politika eta webgunean dauden gainerako ohar edo argibideak oso-osorik eta eragozpenik gabe irakurri, ulertu eta onartu ditu eta legearekin bat, erabilera ona egiteko konpromisoa hartzen du.\nNolanahi ere, erabiltzaileek bitarteko elektronikoen bidez merkataritza informazioa hartzearen kontra egin edo ezezkoa azal dezakete eta, horretarako, posta elektronikoa bidaliko dute honako helbideren batera: ; ; . Dena delakoa, bidaltzen den komunikazio bakoitzean aukera hori emango da.\nEra berean, www.visesa.eus webgunearen titularrak honakoak ez ditu kontrolatu eta bermatuko: etengabeko atzipena eta webguneko elementuak nahiz informazioak behar bezala ikusi, deskargatu edo erabiltzea. Nolanahi ere, kontroletik kanpo gelditzen diren faktore edo gorabeherek saihets, zail edo eten dezakete. Hala, zerbitzua etenez, atzeratuz edo gaizki funtzionatuz gero, ez da arduradun egingo Euskadiko Etxebizitza eta Lurra, EA enpresaren kontrolpetik kanpo gelditzen badira, ezinbestekoa bada edo erabiltzailearen dolozko edo erruzko jardueraren ondorioz eraginak badira.\nEuskadiko Etxebizitza eta Lurra, EA konpainiak ez du erantzukizunik onartuko bere inguruan hirugarrenen webguneetan izan daitekeen informazioagatik, ezta hirugarrenen esteka edo bilatzaileen bitartez gure www.visesa.eus webgunean sartzean lor daitekeenagatik.\nEuskadiko Etxebizitza eta Lurra, EA enpresak ez du erantzukizunik izango, adingabe horiek aipatu eskakizunak bete gabe datu pertsonalak eskuratzen badituzte.\nwww.visesa.eus helbidearen edozein orrialdera Euskadiko Etxebizitza eta Lurra, EA konpainiarekin zerikusia ez duen web orritik “hiperesteka” egin nahi edo gauzatzen duten pertsona edo erakundeek honako baldintzak bete beharko dituzte:\nNahiz eta “hiperesteka” egin, ez du zertan harremanik egon behar Euskadiko Etxebizitza eta Lurra, EA eta egiten den web orriko edo atariko titularraren artean. Halaber, baliteke Euskadiko Etxebizitza eta Lurra EA konpainiak atari horretan eskaintzen diren zerbitzuak eta edukiak ez ezagutu eta onartzea.\nEuskadiko Euskadiko Etxebizitza eta Lurra, EA ez da “hiperesteka” egin den web orrian edo atarian eskura jarritako edukien eta zerbitzuen arduraduna izango eta horretan dauden informazio eta azalpenen erantzukizunik ez du.\nCookie-aktestu fitxategi txikiak dira eta ordenagailuaren disko gogorrean edo memorian gordeko dira, webgune zehatzetako orrietan sartu ala horiek bisitatzeko. Hala, berriz konektatzean erabiltzailearen lehentasunak ezagut daitezke. Erabiltzailearen disko gogorrean gordetako cookie-ek horretan dauden datuak ezin dituzte irakurri, ezin dute informazio pertsonala lortu, ezta beste hornitzaile batzuek sortutako cookie-ak irakurri ere.\nEuskadiko Etxebizitza eta Lurra, EA eta www.visesa.eus webguneko erabiltzaileen artean edozein eztabaida edo gatazka sortuz gero, aldeek berariaz onartzen dute Espainiako auzitegi eta epaitegien eskumena, zehazki, Gasteizko hirikoa (Araba) beteko dutela eta hala balute, beren foruari berariaz uko egingo diotela.


Demokrazia ekonomikoa josi ta josi - Teketen\nGero eta handiagoa da jendartean aberastasunaren banaketaren desoreka. Krisiaren ondorioak ere ez ditugu jendartean berdin pairatzen. Gainera sistemak ekintzailetasun mota bat bultzatzen du gehien, enpresario lider izatearen ekintzailetasuna. Pertsona bakar bat, ideia eder batekin, bere enpresaren liderra eta helburu horiek betetzeko besteak esplotatzeko aukera duena. Pelotazoaren kultura indartzen ari dira. Taldekako kintzailetasuna, ekintzailetasun kooperatiboa, protagonisten artean sortutako proiektuak ez dira bultzatzen, ezta promozionatzen ere. Promozionatzen duten enpresa mota horretan, langileek ez dute parte hartze zuzenik eta gainera konpromezua eskatzen zaie, askotan soldata mixerableak ordainduz.\nHorregatik guztiagatik, gero eta beharrezkoagoak dira pertsonak, kapitalaren aurretik jarriko dituzten ereduak bilatzea. Proiektu bat partekatzen duten pertsonen artean sortutako ereduak. Bere funtzionamenduan demokrazia ekonomikoa kontutan hartuko duten ereduak. Sistema erotzen hasi dela dirudi, baina ezin dugu itxaron. Mundu berri baten aztarnak sortzen hasi behar gara, erortzen ez bada ere balioko digutenak. Azken finean, erortzen ez bada ere sortutako komunitate horietan emango den aberastasun banaketa demokratikoagoa izango delako. Zailtasunak asko dira, baina zergatik ez behintzat horretan pentsatzen jarri?\nAukera horien barnean, kooperatibismoa da nabarmentzen den eredua. Hasierako kooperatibismoak zituen baloreekin eta XXI. mendean ditugunekin nahasketa bat eginez eredu kooperatibista berria sortzen hasi behar dugu. Hori izan da hain zuzen ere niri ekitaldi honetan murgiltzera eraman nauena. Zergatik ez, kezka berdina duten kanpoko eta gertuko pertsonekin sarea josten hasi. Momentuz eztabaida abiatu dugu, eta sarea josi ta josi hasi gara sortzen.\nI. Ekitaldia Madrilen egin zen. Jardunaldi horietan Las Indias-eko lagunak oraindik ez ziren, izatera iritsi diren talde kooperatiboa. Egun horretan demokrazia ekonomikoa eta eredu posibleei buruz eztabaidatu zen.\nOraingoan Arrasaten izandako II. ekitaldi honetan, batez ere ekintzailetasuna, komunitateak, kooperatibismoa eta eredu berriei buruz hitz egin dugu. Gai zerrenda oso interesgarria zen eta bertan egon zirenak zer esanik ez. Ekitaldiaren formatua berezia izan zen, Manuelek esan zuen bezala “Es un encuentro de traje, yo traje esto, yo aquello”. Jai herrikoien antzera bakoitzak ahal duena egin du ekitaldia ondo atera ahal izateko. Ekitaldiaren izaera oso ondo jasotzen dute mezu horretan. Ekitaldia beti irekia da, banatua, independentea eta anitza.\nAlde horretatik eskerrak eman Patxiri lekua lortzeko egindako gestioengatik, baita Arrasateko Udalari, inongo baldintza eta patroziniorik gabe gugan jarritako konfidantzagatik. Batzuek baldintzak eta logoa jartzera behartzen zaituzten bitartean, hauek ez digute inongo mugarik jarri. Eskerrak ere Beñat Irasuegiri egindako lan izugarriagatik.\nGauza interesgarri asko egon ziren, baina batzuk nabarmendu nahiko nituzke:\nEkitaldiaren izaera: Ekitaldiak jendea parte hartzera bultzatu zuen eta ekarpen ugari egon ziren programatik kanpo ere. Horrelako ekitaldietan gehienetan hoztasuna nabaria da, baina honetan dena oso gertukoa izan zen.\nProiektuak: Aurkeztu ziren proiektuak oso interesgarriak izan ziren. Beste leku batzuetan ez dut gogoratzen hainbeste gauza interesgarri entzun izana.\nElkarrizketak: Elkarrizketak oso mamitsuak izan ziren, ekitaldi barnean eta kanpoan ere. Eztabaida ugari eta proposamenak mila. Beste ekitaldi batzuetan Twitter edo sarean murgilduta irudiak eta mezuak jartzen egoten gara, oraingoan ez nuen gogorik ere izan, bertan gertatzen ari zena arnastu nahi nuen. Sentsazioa hori zen, bertan esaten ari zena oso gutxitan bizituko nuela sentitu nuen.\nEuskara: Nahiz eta ekitaldia gazteleraz izan, euskarak bere txokoa izan zuen. Ekitaldian zehar argibide asko bi hizkuntzatan eman ziren, hauek tartekatuz. Bertaratu ziren euskaldunen arteko jarduna erabat euskaraz izan zen eta benetan izugarri interesgarria izan zen txoko bat ere izan genuen.\nPertsonak: Baina batez ere pertsonak izan ziren garrantzitsuena. Pertsonen berotasuna, jakintza eta ezagutza maila izugarria. Zerbait antolatzen zaudenean batzuetan ez duzu guztiz disfrutatzen, baina oraingoan bertaratu zen jendea beste era batekoa izan zen. Ekitaldian parte hartu zuten pertsonen giza kalitatea izugarria izan zen. Jende oso berezia bildu zen Naroa Elortza, Beñat Irasuegi, Andres Bedia, Julen Iturbe, Aitor Urbieta, Patxangas, Ander Goñi, Mikel Iridoi, David Gonzalez…, indianoak eta beste lagun guztiak.\nAurkeztu ziren proiektuen maila oso ona izan zen, aurretik definitutakoez gain, beste batzuk ere izan ziren.\nLuis Pérez de Szena: Esperimentu berezia.\nLas Indias Electrónicas Grupo Cooperativo. : Jada egituratzen hasi den esperimentu inspiratzailea.\ngrado LEINN : MUk bultzatutako gradu berezia, gauzak egiten ikasten dira! Aitorrek azkar ikasten du.\nEconomía Abierta : Julenek aurrera eramaten duen ikerketa interesgarria. Proiektu (empresa?) berezien mapa egiten. Beste forma batzuk ere badaudela erakusten digute.\nBagara prozesua eu es: Behintzat Euskal Herri osora zabaldu behar dugun eztabaida prozesua.\nGBE-NER : Gauzak egiteko beste era bat.\nInvestic : Txikitik hasi den, hacker sustraiak dituen proiektu eta jende bereziki interesgarria.\nTrendtrotters : Proiektu ezberdina.\nGureweb coworking : Hastapenetan dagoen ideia zoragarria.\nDenon artean ondorio orokor batzuk atera genituen, baina horiek kontutan hartuta, hauek dira niretzat gorde ditudan mezuak:\nKonfirmatu dut, izaera kooperatiboaren galera. Hau ez da kooperatibismoan bakarrik gertatzen, indibiduoa (ez pertsona) gauza guztien aurretik jarri duen sistemak, gutasunak (bere zentzu zabalean) eskaintzen zizkigun babes eta elkartasun harremanak hausten saiatu da. Kooperatibismoa eta langileen esparruak ez dira salbuespena izan eta oraindik gauza asko mantentzen badira ere, ideia berriak eta ekintzak behar dira hau berreskuratzeko.\nInternetek, teknologia berriek, komunikazio tresnek sareak sortzeko aukerak ematen dituzte. Demokrazia ekonomikoan lan egin nahi duten pertsonen arteko sareak osatzen joan gaitezke. Versvs-ek proposatu duen bezala direktorio bat osa dezakegu, bazar bat.\nSistemaren deskonposizioak, eredu demokratikoagoen beharra azkartzen du. Momentua da beraz, eztabaida sozializatzeko eta lanean hasteko. Gutxi gara, baina etorkizuneko jendarte hobeago bat sortu nahi badugu eztabaida zabaldu behar dugu. Gurean masa kritiko bat egon daiteke. Bagara prozesua horren adierazgarria da.\nEzagutza aniztasuna, espezializaziotik ihes egin. Orain arte espezializaziora bultzatu gaituzte, baina gure etorkizunari mugak jartzeko bakarrik balio du horrek. Gauzak eginez ikasten dira, baina etengabe gauza berriak probatzen eta ikasten egon behar dugu. Berrikuntza mila gai, eztabaida, jakintza esparru, pertsona… nahasten diren tokietan sortzen da.\nEkintzailetasunaren faktore garrantzitsu bat inkonformismotik abiatzen da askotan. Inkonformismotik jaio askotan eta komunitate eta laguntza egokiak aurkitzen dituen testuinguruan. Hori horrela bada, goazen komunitateak jostea eta laguntzak ez badaude sortu beharko ditugu. Beti ere, testuinguru hori sortu nahi diren egituren araberakoa izan behar du. Enpresa demokratikoagoak sortu nahi baditugu, jendartea (hezkuntzatik hasita) demokratiko eta partea-hartzaileagoa izan beharko du. Protagonistek bere gain hartuko duten jendartea.\nBeste kronika batzuk\nBeste batzuek ere oso kronika, burutazio eta gogoeta politak idatzi dituzte:\nDemokrazia ekonomikoari buruzko II. topaketa transnazionala\nEspiritu kooperatiboaren galera nabarmendu zuten jardunaldian\nDemocracia económica apertura\nBideoak grabatzen egon ginen, prestatzen joango naiz eta gutxinaka publikatuko ditut, democraciaeconomica.net webgunean.\nTags: aberastasunaarrasateBagara prozesuademokrazia ekonomikoaEconomía AbiertaekonomiaGBE-NERGurewebInvestickooperatibismoalas indiasLEINNszenaTrendtrotters\n[…] This post was mentioned on Twitter by Gorka Julio and Euskal blogosfera, Euskal blogosfera. Euskal blogosfera said: Demokrazia ekonomikoa josi ta josi: Gero eta handiagoa da jendartean aberastasunaren banaketaren desoreka. Krisiar… http://bit.ly/9R4nCx […]\nSareak josten joatea beharrezkoa dela iruditzen zait niri ere, guk uste baino lagun gehiago baikaude kooperatibismoaz eta egoera sozialaz arduratuta gaudenak. Unibertsitatean lan egiteak behintzat perspektiba hori ematen dizu.\nUste dut erronka ederra dugula aurrean, eta guztion artean sare interesgarria josi dezakegula. Gakoetako bat profil ezberdineko jendea bertaratu behar dugula da, eta horretarako formatua asmatu behar.\nFormatua eta hizkuntza. Izan ere, nolabaiteko plataformaren bat sortu nahi bagenu, biak konbinatu beharko genituzke: lekukotasuna zein globaltasuna.\nNi prest nago lan horretan murgiltzeko!\n(Portzierto, solaskideok, Bagara prozesuko kide batzuk webgunearekin lanean ari omen dira… Ez dakit noiz, baina helduko da prozesua web bidez zabaltzeko aukera)\nMasa kritiko hori ezinbestekoa da!! erosotasuna da ziuraski gure etsairik haundiena, injustiziaren aurrean beste alde batera begiratzeko dugun gaitasuna… :((\nSare hori josten hasi beharra dago, modu batean edo bestean, bakoitzak berea jarrita, injuztiziak juztiziaz soilik konpondu daitezke!!\nNi ere nire laguntza eskeintzeko prest 🙂\nPost ederra, mila esker 🙂 nik ere sentzazio beretxuak bizitu nituen 😉\nInteresa duzuenentzat, nire blogean itzatzitako postaren erreferentzia uzten dizuet:\nFIAREko Peru Sasia ATTAC TV-k elkarrizketatua – birasuegi komandantea\n[…] eta ATTAC, bi proiektu hauetan modu aktiboan parte hartzen dut, biek Demokrazia ekonomikoa dute helburu, eta ATTAC TV-ren bideo honetan elkartu […]\nDiktadura++ | Teketen\n[…] autoflagelazioa, etsipena edota nazka erakusten dute, bakoitzak bere neurrian. Nazka hori era eraikitzaileagoetan islatzen dutenak ere badira noski, baina masa kritikora iritsi gabe oraindik. Baina beharbada […]


MARÍA (Y LOS DEMÁS) – Femeninoan zikloa | Zornotza Aretoa\nMARÍA (Y LOS DEMÁS) – Femeninoan zikloa\n15 urte zituela ama hil zitzaionetik, aitaren eta neba-arreben kargu hartu du Mariak. Arduratsu eta kontrolatzaile hutsa, etxearen euskarria izan da beti, eta harro dago horregatik. Ondorioz, aita erizainaz bat-batean maitemindu eta konpromisoa iragartzen duenean, bizitza haustu egiten zaiola sentituko du Maríak. 35 urte ditu eta senargairik ez. Patua aldatzeko ausardiaz jokatu beharko du. (FILMAFFINITY)\n2016: Goya sariak: 2 nominazio, zuzendari eleberririk onena (Reguera) eta aktore (Lennie)\n2016: Feroz sariak: 2 nominazio, komediarik onena barne\n“ELEIZETAN” TORREBURUTIK MUNDURA (Dudeako San Miguel Bazeliza)\nDudeako San Miguel Bazeliza TORREBURUTIK MUNDURA Xabier Amurizaren bertso-poemen inguruan Jou Gonzalez: Klarinetea eta saxoa / Clarinete y saxo Jose Luis Canal: Pianoa / Piano Fran Lasuen: Biolina eta ahotsa...\n2016/01/16 larunbata 18:00 etan Azpeitia 2015: XXXII. Euskal Antzerki Topaketen IKUSLEEN SARIA Moby Dick familia osoarentzat eta, bereziki, 6 urtetik gorako haurrentzat. Melvilleren eleberri ezagunean oinarritutako antzezlan dibertigarri eta umoretsua...\n2015/04/17 - 21:00 Euskal eszenako lau aktore gaztek osatzen dute LAUKA Teatroa. Taularatu berria den Amodioaren ziega lana izan zen euskarako antzezlanei zuzendutako Zu-Bi laguntzaplataformak, Euskal Herriko antzokiek, konpainiek eta...


Written by Maialen Gokoetxea Martiarena on 19 Maiatza 2020 . Posted in Gazteen ipuin laburrak euskara\nKaixo ni Olaia naiz; gaur, nik bizitako istoria arraro bat kontatuko dizuet.\nNire gelan nengoen ikasten, hobeto esanda, nire gelan nengoen irakaslearekin eta lagunekin klase birtuala egiten. Irakasleak proposamen bat egin zigun, liburu bat idaztea. Hasieran harrituta gelditu nintzen baina gustatu zitzaiadan ideia, eta klasea bukatu orduko liburua idazteko gai bila hasi nintzen.\nHasieran ez nekien zer egin, baina bat batean, sekulako ideia etorri zitzaidan burura. Itxaron lasai, geroago esango dizuet liburuaren gaia edo hobeto esanda zuek ikusiko duzue zer gai den. Hitz eta pitz egiteari utzi eta istoriarekin hastera noa.\nNire etxeko apal batean liburu bat ikusi nuen, liburu normal bat hasieran, bueno hori ematen zuen behintzat. Orduan, liburua hartu eta orriak eta orriak pasatzen hasi nintzen, geroz eta orri gehiago pasa, orduan eta gogo gehiago nuen irakurtzen segitzeko. Zati batera iritsi arte, zati horretan oso gauza arraroak pasatzen hasi ziren, liburua itxi eta joan egin nintzen.\nBaina zer gerta daiteke liburu bat irakurtzen ari zarela? Pentsatuko duzue seguraski. Hasieran ez ziren gauza arraroak, baina geroago bai. Lehenengo ez nituen jada hitzak ulertzen, geroago kosta egiten zitzaidan orriak pasatzea, ezin nuen gehiago! Ez nengoen nekatuta baina nire gorputza bai, ezin nuen zutik egon, gero, ezin nuen liburua eskuetan eduki, asko pisatzen zuen, gero eta gehiago… orduan irakurtzeari utzi, liburua itxi eta egongelarantz joan nintzen.\nHurrengo egunetan, ez nuen liburu hori berriz ireki nahi izan. Baina gelarantz joan orduko, nire begiek liburua zegoen apalerantz begiratzen zuten, nire nahiak irakurtzera bultzatzen ninduen, baina nire buruak liburu hori alde batera uztera.\nAzkenean egin nuen, bai, liburua irakurtzen jarraitu nuen. Eta berriro ere, ez nion liburua irakurtzeari utzi nahi. Jarraitu eta jarraitu egin nahi nuen; gustatzen zaizun zerbait jatean bezala, ez nuen bukatzea nahi.\nZorionez ez zitzaidan egun batzuk lehenago bezala gertatu, oraingoan zerbait are arraroagoa gertatu zitzaidan.\nIndia hitza agertu zen liburuan kolore urdinez, oraingoz ezer arrarorik ez, baina gero, konturatu gabe India hitza zapaldu nuen hatzarekin orria pasatzerakoan, bai urdinez zegoen hori, eta orduan pasa zen nire bizitzako gauzarik arraroena.\nNire aurrean portal bat agertu zen, beste mundu batera eramaten zaituen portal horietako bat. Nik, beldurtuta, ez nuen sartu nahi, baina portalean zehar haize oso gogor bat hasi zen, ni portal barrura eraman ninduena.\nOrduan hasi ziren gauza arraroak pasatzen, gauza oso bitxiak!\nIndian azaldu nintzen, gizon baten ondoan, ez nion ezer ulertzen baina berak ematen zuenez niri bai, portal horren barruan goxoki bat etorri zitzaidan ahora eta nik bota egin nuen, ez nekielako zer zen. Dirudienez goxoki hori jan izan banu ulertuko nioke.\nBaina lasai, gauza ez da horrela bukatzen, bat batean ni hortik atera egin nintzen inora ere mugitu gabe, eta ez dakizuela non agertu nintzen? Ba, berriz ere nire etxean, liburua irakurtzen ari nintzen leku berberan.\nEta berriro ere portala ireki zen, oraingoan Erromarantz. Orain bai, oraingoan goxokia jan nuen. Eta beste gizon baten aurrean azaldu nintzen, ulertzen nion, oso gauza bixiak esaten zituen, zirudienez zerbait aurkitzen ari zen baina elkarrizketa hasi ordurako nire etxean nengoen berriz bueltan.\nBerriro portalera sartu nintzen, baina oraingoan, nire eskubitara India ikusten nuen lehen zegoen gizona hantxe zegoelarik eta nire ezkerretara Erroma lehen ikusi nuen gizona ere, hantxe zegoela.\nEmaten zuenez, biak zerbait bilatzen zebiltzan, nik ez nekien zer, minutu batzuk pasa zirenean bilatzen zebiltzana aurkitu zutela zirudien, eta ni poztu egin nintzen. Hala ere ez nekien zergatik poztu behar nuen, ez bait nekien zer bilatzen zebiltzan.\nBerriz ere, portala ireki zen, nire etxean nengoen berriz ere, liburua ireki eta beste leku batera nindoan, oraingoan ez nekien nora. Bazirudien liburuak zerbait erakutsi nahi zidala, baina nik ez nekien zer.\nBerriz ere, leku misteriotsu batean azaldu nintzen, beste gizon bat ondoan nuela. Arabian, bai Arabian! Hantxe agertu nintzen. Leku guztiak liburuan agertutakoak ziren, baina nik ez nekien zergatik.\nBueno, oraingoan, zirudienez, honek mikroskopio txiki bat zuen eskuan, lurrean begiratzen hasi zen; lurrean, paretean, eta leku guztietan. Ematen zuenez, honek ere, aurkitu zuen behar zuena, lehen sentitu nuen sentimedu berdina sentitu nuen, berriz ere ez nekien zergatik!\nBerriz ere portala ireki eta etxera bueltatu nintzen.\nMinutu bat ere pasa gabe leku ezberdin batean nengoen, beste gizon bati begira, Holandan, ez nekien zergatik baina geroxeago deskubritu nuen. Gizon honek zirudienez, Anton Van Leeuwehuek izena zuen, nik ezagutzen nuen izen hori! Baina ez nekien zertaz, orduan ikusten jarraitu nuen. Honek mikroskopio hobeak egin zituela zirudien baina nik oraidik ez nekien zertarako, zirudienez honek ez zuen inork nola egiten zituen jakiterik nahi. Ezer jakin gabe etxean nengoen berriz ere.\nLiburua irakurtzen jarraitu nuen, ikusi nuen istoria hau guztia mikroskopioak nola asmatu zireneko istoria zela. Orduan konturatu nintzen zer bilatzen eta zer aurkitzen zuten gizon haiek, nire bidaia guztiari zentzua harrapatu nion.\nBeraz horrela izan zen mikroskopioen aurkikuntza. Zoragarria!


Maria Llopis: “Queer mugimenduan, feminismoan, non geratzen da amatasuna?” | Jalgi hadi plazara\nHasiera » Gizartea » Maria Llopis: “Queer mugimenduan, feminismoan, non geratzen da amatasuna?”\nMaternidades subversivas liburua argitaratu berri du María Llopis feminista eta artista valentziarrak. Amatasuna bizitzeko eta ulertzeko modu desberdinak dituzten hainbat pertsona elkarrizketatu du. Gizarte mugimenduarentzat amatasunak funtsezkoa izan beharko lukeela aldarrikatzen du.\nLiburua Txalaparta argitaletxeak argitaratu du, gaztelaniaz. La Directa agerkariko Marta Molasek egindako elkarrizketaren hainbat pasarte itzuli ditugu.\nDerrigor galdetu behar dizut: Liburu hau zure seme Roc izan duzulako idatzi al duzu?\nEz [argi eta garbi esana]. Nire blogean atal bat zen. Pornografia feministaz, sexualitate femeninoaz, queeraz hainbeste hitz egin eta gero… Batetik, amatasuna garai sexual moduan ikusten nuen: gure umetokiak bete-betean aztertzen ari gara, gure aluen indar guztiarekin, eta giza sexualitatearen zati oinarrizko bat ahazten ari gara. Bestetik, queer mugimenduan modu alternatiboan bizitzeko era askotaz hitz egiten da, baina non geratzen da amatasuna? Eta feminismoan? Maiz amatasunari uko egiten zaio giro horietan, hobe-ama-ez-izatea, amatasuna deabrutzat hartzen da.\nBestelako zein giro iraultzaile ezagutu duzu? [Liburuko elkarrizketatuen eta haiek amatasunaz landutako gaien inguruan ari dira hitz egiten galdetzailea eta liburuaren egilea. Llopisek adibide bat jarri du].\nEgia esan, giro horiek denak oso arruntak dira. Adibidez, erditze orgasmikoak uste duguna baino askoz gehiago dira. Baina sarri emakumeek haien ditxosozko senarrekin ere ez dute horretaz hitz egiten. Aurkitu ditudan emakume heldu askok ez zuten gaiaz hitz egin nahi, inori ez baitiote ezer kontatu. Arraroa dirudi, baina ikertzen hasten zarenean konturatzen zara arraroa baino ezkutatua izan dela. Bizi dutenek beraiek uko egiten diote, lotsagatik isilik daude.\nLiburua irakurtzerakoan iruditu zait ikuspegi positiboa eman nahi duzula.\nAmatasunak, sexuak bezala, gauza guztiak bezala, beti positiboa izan beharko luke. Zergatik erditzerakoan ez dugu denok orgasmoa izaten, Sarri Wilde nire lehen elkarrizketatuak bezala? Bada ez dakit! Baina amatasunak horixe izan beharko lukeela sinetsi nahi dut: gozamen hutsa. Nik estasia bizi izan dut amatasunarekin, baina zer gertatzen da bi garbigailu aldi jarri behar badituzu, laguntzarik ez badaukazu, katarroa badaukazu, zure umeak sukarra badu eta ez badu zure ondotik aldendu nahi? Amatasunak gozamen gorena izan beharko luke, baina gauzak dauden moduan egonda, amesgaizto madarikatua da.\nQueer haziera jar dezakegu mahai gainean? Gure haurrentzat izen neutroak bilatzen hasi behar al genuke?\nGogoeta hori egin nuen, izen neutroa jarri haurrari eta gero berak aukera dezala generoa. Lagun bati galdetu nion, bera transa da eta Indiakoa. Eta honela esan zidan: “Ez nahastu bazterrak. Genero aldaketa egin nahi badu zuk babestu, hori da garrantzitsuena”. Asko gustatu zitzaidan. Batzuetan pentsatzen dut: eta Roc-ek ez badu Roc izan nahi? Ba alda dezala! Konponduko dugu… Eta bi generoen artean egon nahi badu? Edo neska izan nahi badu eta Roc izena eduki? Liburuan, Madisonek (Me alaba du) queer hazkuntzaz sakon dihardu. Amak izenordain neutroa erabiltzen du umea izendatzeko eta haurrak batzuetan berari Me deitzea nahi du, beste batzuetan “she” (femeninoa) eta beste batzuetan “he” (maskulinoa). Madisonek generoa performatibitatea dela erakutsi nahi dio umeari, jolasa dela. Eta umeak jolastu egiten du. Baina zaila da, ez da mutikoari gona janztea bezain erraza!\nZure semeak gaur gona dauka jantzita, ezta?\nBai! Roc gona jantzita, zergatik ez? Soinekoak, gonak edo galtzak janzten ditu. Nik ez daukat arropa neutroa ipintzeko gogorik. Dena dela, ez dut uste formula bat dagoenik: zu aita moduan non kokatzen zara? Eta ama moduan? Umea non kokatzen da? Arriskutsua izan daiteke queer moduan hezteko zerrendak egitea. Familia, ume, konstelazio familiar adina formula daude. Batzuentzat garrantzitsua da izena edo janzkera, baina beste batzuentzat ez.\nZertan bilakatuko gara liburu hau irakurrita?\nFeminismoan, pornografian, post pornoan, eta orokorrean gizarte mugimenduetan, nire frustrazio handiena zen amatasunaz hitz egiten hasten zinenean aita biologikoez, harrera familiez eta hazkuntzaz ari zirela. Nire ustez, gizarte osoari dagokio amatasunak. Guía para una Sociedad Matriarcal y ecofeministan Ryan eta Jetháren liburuko (En el principio era el sexo: Los orígenes de la sexualidad moderna) pasarte bat aipatzen dut: Paul Le Jeune XVII. mendeko misiolari jesuitak aitatasunaz lezio ederra jaso zuen. Kanadako mendialdeko indio bati errieta egin eta esan zion bikote desleialak izateak arriskuak zituela. Erlijiosoak horrela zioen: “Esan nion desohorea zela emakumeak bere senarra ez zen gizon bat maitatzea, eta beraien artean gaizkia zabalduta, ezin zuela jakin seguru han aurrean zeukan semea egiazki bere semea zen”. Berak horrela erantzun zidan: “Lelokeriak ari zara esaten. Frantsesok zuen umeak baino ez dituzue maite, baina guk tribuko haur guztiak maite ditugu”. Horrek dena azaltzen du. Haur guztiak gure alabak dira. Amatasuna “sehaskari eragiten dion eskua da, mundua gobernatzen duena”, eta nahiz eta hori patriarkatuak idatzia den, gizarte mugimenduetan oinarrizkoa da.


Irailaren 13an Zodiac - Astrology Zodiac Signs - Virgo\nIrailaren 13an Zodiac\n09/13 urtebetetzea - Zodiac informazioa x\nIrailaren 13a sinesmenen paradoxaz beteriko data da, oreketatik kanpo dauden harremanen bidez eta egoera eta ausardia emozionalaren bidez ezagutzera heltzeko modu bitxien bidez ikusia. Desleialtasun batek ez du bere lekua data honen barruan, eta bihotz hutsa eta benetakotasuna ezinbesteko baldintza dira une honetan jaiotakoek asebetetze puntura iristeko, estatuseko mamuak atzetik edo garbitu behar dituzten kontaktu sakon eta zailetatik ihes egin beharrean.\nEGUZKIA - JUPITER - (Pluton) - NEPTUNO\nIrailaren 13an jaiotako Virgoen errenkadaren benetako bedeinkapena Eguzkiak Jupiterrerekin duen lotura estua da, izugarrizko adimena eta bizitza osoan erabiltzeko kontzientzia ugari ematen baitie. Barruko jainkoen lotura sendoa da, ezagutza jakin batzuekin biziarazten duena, aitarekin harreman ona eta arreta jartzeko konfiantza arazoak erakusten dituena. Hala ere, Virgoren Eguzkiari ez zaizkio hainbeste gustatzen Jupiterren ikasgai horiek, eta Neptuno konfiantzazkoak ez diren gauza guztiak ordezkatzen dituen zerbait lainotsua da. Hemen dagoen benetako erronka puntuak lotzea da, eguneroko bizitzan sinesmenak, sinesmen positiboak, egia eta magia leku bat aurkituz.\nEmakumezkoen askatasunaren zentzu sendoa ikusten da haien bigarren ilara planetarioan, printzipio maskulino guztiek hasieratik emakumezkoen arketipoaren mirariak seinalatuko balituzte bezala. Edertasunak eta maitasunaren promesak gidatuko dituzte une zailenetan zehar, besteek emandako formak eta horma zurrunak birmoldatu behar dituztela irakatsiz, beraiengan fedea eraikitzen duten arte eta mundua benetan denerako argi ikusten duten arte.\nIrailaren 13an jaio zen urte baten aurreko bi urteetan jaiotako Virgo ordezkarien Sabian ikurra:\n'Mendebaldeko kostara zuzendutako autoen karabana'\nIrailaren 13an jauzi egin zen urtebete eta urtebetean jaiotako Virgo ordezkarien Sabian ikurra:\nBi sinbolo hauek gizakiaren eboluzioaz eta aurrerapenaz mintzo dira zibilizazio gisa ezagutzen ditugun terminoetan, denboran hazteko soilik diren gizabanakoen eta pertsona masen mugimenduen bidez. Data honetan jaiotako pertsonek beren mundu emozionalean sakon litezkeen judizio edo aurreiritzietatik askatzeko premia handia sentitzen dute, eta horretarako erraz jokatzen duten aldaketen bidez jokatu eta mugitu behar dute. Aldaketari aurre egiten hasiz gero, min hartu edo bakarrik geratuko dira, eta bakardadean itsatsita geratzen direnean, argi ikusten da bidea erakustea.\nIrailaren 13an jaiotako Virgoen bizitzan xedea ez da hain erraza, beren itzalak besarkatu eta konturatzen direlako daudela eta une egokian beti egon direla leku egokian. Zailtasunen onarpena beharrezkoa da aldaketa bat egin dezaten, eta erraz geldituko dira errealitatea saihesten saiatzen badira eta beren bizitzaren inguruan borobilean ibiltzen dira minetik ezkutatu nahian. Benetan garrantzitsua da pertsona horiek barruan dituzten arazo mingarri eta ilunen xedea eta edertasuna ikustea, beraz, beren bihotzak ireki eta Unibertsoa prest daudenean bidaltzeko asmoa duen guztia besarkatu ahal izango dute.\nHaien ilara planetarioek eta data horretako zifren baturak izaera emozional bizia erakusten duten arren, arrazionala baizik, ikusiko dugu irailaren 13an jaiotako pertsonek ukitu beharreko argi berezia dutela bihotzean bizitza honetan. Haien ahulguneak ezagutzen dituzten arimak bilatuko dituzte, maitasunaren bidez igeri egin ahal izateko ohitura nekagarrietatik, handinahiez eta duintasunez eta leialtasunez izatetik hurbil dagoen norbaitekin lotura batean aritzeko oso arrazionalak diren bitartean.\nHezkuntzak eta bizipenen eta abenturen zabalerak poliki-poliki bikotekide egokirako prestatuko dituzte, baina pazientzia izaten eta norberaren mugak errespetatzen ikasi beharko dute presaka sartu beharrean, oraindik argi ez dituzten gauzak ezagutzen dituztela pentsatuta. Lotura batetik ikasten duten ikasgai guztiak hurrengoan islatuko dira ahalik eta argien, eta haien maitasun bizitzak bete behar dituzten egiteko emozionalen zerrenda dirudi. Ereduetatik askatu eta debozioarekin eta haien duintasun naturalarekin biziki lotzeko, baldintzarik gabe errespetatuko dituen eta munduko gainerako lekuetatik ezkutatzen dituzten talentuen balioa ikusiko duen bikotea behar dute.\nIrailaren 13an jaiotako pertsona irakasle eta hezitzaile bikaina, akademikoa eta zientzialaria izango da, baita bidaiarien blogaria edo gidari turistikoa ere, oinarri sendo gisa beharrezkoak diren gertaera historikoak ondo ezagutzen badituzte. Ezagutza inguratzen duten mundu errealean ezartzen ikasten duten bitartean, besteekin partekatuko dituzte inspiratzaile diren moduetan, askori itxaropena emanez eta premia dutenei munduko benetako bikaintasuna erakutsiz.\nAkhantita harri ona da irailaren 13an jaiotakoentzat, bereziki kanpoko indarretatik eta mehatxu ikusezinetatik sortzen laguntzen duen babesaren eremurako. Kristal honek Virgoren izaera lotsatia babestuko du argi garbian argia izan dadin, ausarta eta besteen erreakzioak eta benetan nor den erakusten badute sortuko dituzten eraso posibleak hartzeko prest. Norberaren baitan indartsua izateak onartzen du, kanpoko munduari muga sendoak sortuz, oraindik adinako ausardia duen bitartean besteekin konektatzeko bihotzez mugitzeko.\nIrailaren 13an urtebetetzea oparia\nIrailaren 13an jaiotakoentzat urtebetetze opari bat aukeratzeko gauza zuzena aurrera egitera bultzatzen duten bidaiekin eta ikasketekin du zerikusia. Helmuga berri baterako txartela nahi dute, inoiz ikusi ez dituzten lekuetara joateko, goian hegan egiteko eta etxe orratzera igotzeko beheko mundu txikia ikusteko. Pentsatu handiak eta pentsa itzazu, beren beldurrak babestuz, eta ez izan beldurrik esperimentatzeko, izan ere, litekeena da tristea eta arrunta ez den edozein opariren xedea eta esanahia aurkitzea.\nEzaugarri positiboak irailaren 13an Born\nIrekia eta saiatzeko prest, prest daude aurrerapausoak emateko eta ausardiaz aurrera egiteko ziur dauden bizitzako arloetan barrena. Gauza berriak hazi eta ikasten dituzten bitartean, irakasle eta predikari zoragarriak bihurtzen dira bizitza honetan jarraitu beharreko ikuspegiarekin.\nEzaugarri negatiboak Irailaren 13an Born\nJarrera eta sinismenetan zurrunak direnez, epaiketa egiten dute eta aurreiritziak erraz miatzen dituzte konturatu ere egin gabe, azkenean aske utziko lituzketen gai mingarrietatik ezkutatzen saiatzen baitira soilik aurrez aurre izango balituzte.\nIrailaren 13an urtebetetze ospetsuak\n1876an Sherwood Anderson jaio zen, eleberrigile eta ipuin idazle estatubatuarra, bere lan agerian jarriz ezaguna. Urduritasunaren ondorioz, bere negozio eta familia arrakastatsuak alde batera utzi eta idazle bihurtu zen.\n1944an Jacqueline Bisset jaio zen, Day for Night, Murder Orient Orient, Rich and Famous eta beste zenbait filmetan antzeztu zuen aktore ingelesa. Angelina Jolie-ren amabitxia da (ekainaren 4an jaioa), ez da inoiz ezkondu eta bere bizitza pertsonala mikroskopioan zegoen bera baino 18 eta 20 urte gazteago dituzten bi gizonekin bizi zenean.\n1977an Fiona Apple jaio zen, 8 urte zituenetik bere abestiak konposatzen aritu den abeslari, konpositore eta piano jotzaile estatubatuarra. 12 urte zituela bortxatu zuten, eta horrek izu erasoak eta elikadura desoreka eragin zituen, bestela 'bait' den gorputza argaltzeko saiakeran.\nGertaera historiko garrantzitsuak irailaren 13an\n1501 - Michelangeloren hasiera (martxoaren 6an jaioa) Daviden estatuan.\n1898 - Zeluloidearen argazki filma patentatu zen.\n1899 - AEBetako auto istripu batean gizakia hil zen lehen aldia.\n1933 - Zelanda Berriko Parlamenturako lehen emakumea hautatu zuten.\n1956 - Disko biltegiratzailea duen lehen ordenagailu komertziala aurkeztu zen.\n1985 - Japonian, Super Mario Bros kaleratu zen eta plataformen antzeko jokoen serieak hasten dira.\nHelenistikoa Sagitarioa Eskorpioia Virgo Minbizia


Hedabide susmagarriak - GARA\nHanka-sartze susmagarria», irakurri nuen herenegun gauean telebista kate publiko espainoleko albistegian. Israelek egun horretan NBEren iheslarien gunea bonbardatu zuelako berria aurkezteko titulu gisa erabili zuten. Azpian, azalpena: Israel egoitzaren koordenatuen jakitun zegoen. Nik ere, egun hartako bonbardaketen berri lehenagotik banuenez, ondorio bertsua sumatua nuen: hanka-sartze susmagarria, edo gezurrezko hanka-sartzea; gainera, ez zen NBEren aurkako lehenengo erasoa. Baina telebistak, informazioaz gain, balorazioa eta guzti eman zidan. Eta, hartara, alferrikakoa izan nuen arratsaldeko gogoeta, horren ergela naizenez, kazetari azkar talde batek nire ordez pentsatzeko telebista ordaintzen dudala ohartu gabe. Nire iritziak hedabideen iritzia izan behar duela ahaztuta. Zein hedabiderena, ordea? Hori da hedabide taldeen arteko lehia. Ez zeinek informatzen duen ondoen, baizik eta zeinek eragiten duen gehien jendearen pentsamoldean, sarritan informazioa manipulatuz edo gordez.\nSusmagarria omen da, halaber, D3M hautes zerrenda, hainbat hedabideren arabera, tartean «la progre», «la vasca»... Susmagarria ez ezik, estatuari egindako desafioa ere bada zenbaiten ustez. Ez dute nahikoa Urliak eta Berendiak aurkeztu nahi dutela eta ezker abertzalekoak direla esatea; batez ere, haien asmo txarra nabarmentzen dute. Kasu horretan, ordea, alferrik galdu dut dirua, ez baitzait batere susmagarria iruditzen ezker abertzaleko herritar talde bat hauteskundeetara aurkeztea. Hainbeste politikarik eta hedabidek hura aurkezterik nahi ez izatea, berriz, susmagarria iruditzen zait oso.\nKontu horri buruzko zenbait iritzi benetan bitxiak dira, Alderdien Legea gaitzesten hasi eta zerrenda legez kanpo ezartzen badute, ezker abertzalearen errua izango dela esaten dutenak, hain zuzen. Badute horren azalpena baina: ezker abertzaleak benetan bilatzen duena biktimismoa da. Joan den astean ezker abertzaleko eta PSEko kideen eta Ibarretxeren aurkako epaiketa bertan behera geratu izana hauteskunde bezperan biktimismoaren estrategia saihesteko erabaki gisa interpretatu du hainbatek. Egin dezatela gauza bera ezker abertzalearen zerrendarekin ere. Hauteskundeetan parte hartzen utzi eta... izorra daitezela!


Eduardo Bruera: «Pronostiko txar bat atzeman orduko, zaintza aringarrien garaia da» | Gizartea | Berria\nEduardo Bruera. Zaintza aringarrietako medikua\n«Pronostiko txar bat atzeman orduko, zaintza aringarrien garaia da»\nOraindik behar bezala txertatu gabeko zerbitzua dira zaintza aringarriak osasun sistema gehienetan. Alorreko profesionalek sarri askotan adierazten dute arrangura hori. Asteon Gasteizen egin duten Secpal bilkuran mezu hori ozendu dutenen artean egon da Eduardo Bruera medikua (Rosario, Argentina, 1955). AEB Ameriketako Estatu Batuetan dihardu gaur egun, Anderson Cancer Center ospetsuan, zaintza aringarrietako zerbitzuko buru.\nZer ikusten da zure lan ibilbideak ematen dizun talaiatik? Zaintza aringarriak zer-nola eskaintzen dira, oro har, egun?\nZaintza aringarrietan ari diren medikuetan, psikologoetan eta erizainetan, oro har, bokaziozko jarduna ikusten da: talentu handia. Tamalez, ordea, horrek ez du oihartzunik izaten medikuntza fakultateetako dekanoen, ospitaleetako zuzendarien eta osasun agintarien artean. Beraz, bada ongi prestatutako jendea, baina ez dute hori guztia erakusteko era aurkitzen beti. Paradoxa bat ikusten da hor; izan ere, profesional horiei esker, osasun sistemak, zortzi-hamar aldiz aurrez dezake urtean pertsona horien soldata. Osasun sistemak usu jotzen du botika konpainiei sendagai oso garestiak erostera, edo ia deusetarako balio ez duten prozedura inbasiboak erabiltzera; jo behar lukete, ordea, pertsonen bizi kalitatea oinarri duten zaintzak eskaintzera. Finean, zaintza aringarriak ezartzen badira, nabarmen murrizten da mediku artaren kostua. Baina liderrak hezi behar dira horretarako; zaintza aringarrietarako departamentuak eratzearen garrantzia barneratu behar dute: unibertsitate guztietan, mundu osoan.\nArazo orokor bat da?\nOrain hamar urte, garbi esango nuke arazo globala zela: guztiz unibertsala. Gaur egun, ordea, toki askotan ari dira urratsak egiten: Erresuma Batuan, Kanadan, Ameriketako Estatu Batuetan... Horietan ikusi dute zer aukera handia dakarten zaintza aringarriek, eta ari dira ezartzen alorrarekin lotutako katedrak, eta ospitaleetan ere ugaritzen ari dira zaintza aringarrien unitateak.\nGasteizen egin duzuen topaketan Arinduz. Errukiz, irrikaz leloak batu zaituzte ehunka profesional. Gutxi erabiltzen da egun erruki hitza, baina zuen alorrean aldarrikatzen ari zarete...\nOinarrizkoa da. Errukia hauspotu behar da berriro, egun medikuntza ez baita gai ulertzeko pazientea pertsona bat dela. Gaixotasun baten moduan ikusten du pazientea. Zoritxarra da; baina gaixo bat osasun sistemarentzat da, adibidez, biriketako minbizi bat, hezurretarako metastasia ere izan duena. Pertsona gisa, ordea, gurasoa ere bada akaso, semea edo alaba... Errukia garatzen da, hain justu, jarduna gaixotasunaren inguruan ardazteari utzi eta pertsonei begira jartzen garenean.\nZer moduz prestatzen dira osasunaren alorreko profesional gazteak jardun horretarako?\nAskotan, ez dago konexiorik zaintza aringarrien arloan diharduten profesionalen eta unibertsitatearen artean. Espainiako kasuan, adibidez, horrela da hori. Tamalez, ez dago konexiorik horretarako; fakultateetako arduradunek ez dituzte neurriak hartu katedrak eratzeko, unitate berezituak antolatzeko. Badira salbuespen bakanak, baina, oro har, ez dago lotura sendorik, eta horrek zaildu egiten du prozesua; gradu eta graduondoko ikasleei ez zaie iristen hau guztia. Bada beste arazo bat bat ere: normalean, bizitzaren azkenean bideratzen da pazientea zaintza aringarrietara. Ordea, gaixotasunaren prozesu osoan lagundu beharko litzaioke zerbitzu horien bidez; onkologoak edo kardiologoak tratatzen duten aldi berean tratatu behar lukete zaintza aringarrietako profesionalek ere. Pronostiko txarra atzeman orduko, zaintza aringarrien garaia da: gaur.\nHori da. Pronostiko txarra duen gaitz bat atzematean, horixe da unea bateratzeko gaixotasunaren gaineko erabakiak eta pertsonari eman beharreko laguntza. Benetako erronka da hori, eta osasun arloko buruzagiek ikusi egin behar dute. Esan dut lehen ere, benetako paradoxa dago hor: zaintza aringarrietan pazienteak artatuta, horiek nabarmen egiten dute hobera, eta, gainera, diru asko aurrezten da. Beraz, alde klinikoan eta etikotan onura handia da; alde ekonomikoan ere bai.\nBeraz, arloa bizitzaren amaierarekin lotzeari utzi behar zaio?\nZaintza aringarriak ez dira tratamenduren ordezko; gaixoari eta haren sendiari laguntzeko era integralaren zati bat dira. Gainera, kontuan hartu behar da gaitzen aurrean ere egoera asko daudela: hainbat tumorek mina eragiten dute, eta beste hainbatek ez; gaixo batzuek depresiora jotzen dute, eta beste batzuek ez... Zaintza aringarriek halakoak arintzen eta prebenitzen laguntzen dute.\nEutanasiaren despenalizazioari buruzko mahai inguru batean parte hartu duzu. Espainiako Kongresuan, esaterako,eztabaidagai dago gaia gaur egun. Beharrezkoa iruditzen al zaizu?\nBenetako arazoari ez begiratzeko nahia ikusten dut horren atzean: guztiok hilko gara, eta gehienok, gainera, gaixotasun nahiko luze baten ondorioz. Jende portzentaje txiki baten nahia izaten da, ordea, hiltzea: jende gehienak bizi egin nahi du. Kontua da ahalik eta gehien bizitzen laguntzeak inbertsioa eskatzen duela, planifikazioa, konplexutasuna... Askotan, horren aurrean, hori bigarren edo hirugarren tokian uztea dakarten debateak sortzen dira, eta, nire ustez, gainera, horixe interesatzen zaie politikariei. Baina, nire ustez, benetako galderak bestelakoak dira. Zergatik ez ditugu zaintza aringarri onak? Zergatik ez ditugu alorrean katedrak? Zergatik ez dugu profesionalik pazienteei laguntzeko?\nZure ustez, profesional gazteak ez dira arloan trebatuta irteten lan mundura. Nolako ikasketa prozesua sustatu behar litzateke?\nHori ez da ikasten diapositibekin egindako bi aurkezpenekin. Ortopedian eta kardiologian bezala, jardunean ikasten da hori ere; besteek nola egiten duten ikusiz, eta eginez. Baina, jakina, ez badituzte zerbitzu onak eskura, profesional onak, bada, gazteek ere ez dute ikasiko. Ahalegina egin behar da horretarako egiturak antolatzeko; egiturarik gabe, ez dago prozesurik, eta, prozesurik gabe, ez dago emaitzarik.


Aurreko zapatuan Eibarko duatloia ospatu zen distantzia sprint-ean aurreko urteko zirkuitua aldatuta eta goizetik arratsaldera pasatuta. Gure taldetik 3 ordezkarik partehartu zuten frogan. Julen Lopez beteranoak lasai hartu zituen hasierako 5km-ak, gero bizikletan postua mantendu eta bukaerako korrikaldian postu dexente aurreratzeko. Horrela, beteranoetan 26º postuan bukatu zuen (152º orokorra) bere filosofia finisherra jarraituz.\nJunior kategorian, Iker Prietok ere lehen partzial txukuna egin zuen 18´40´´ eginez, nahiz eta gero bizikletan bere egunik onena ez izan. Hala ere, aurreko urtetik salto itzela eman du eta juniorretan 2º postuan bukatu zuen (91º orokorra).\nAzkenik, maila absolutuan Markos Bernaolak korritu zuen belaun arazo batzuk izan arren. Lehen partziala 16º postuan bukatu zuen 17´20´´ eginez, bizikletan talde handi batengatik xurgatua izan zen eta bukaeran izugarrizko partziala eginez (5º orokorra) 11º postuan sartu zen helmugan, izugarria!\nDatorren astean Oñatiko duatloia!\nPublicado por Garraitz en 3:33 No hay comentarios:\nMungiako duatloia 2012\nAtzo ospatu zen Mungiako duatloian taldeko 4 partehartzaile izan ziren. Ander Okamika juniorrak 11º postua lortu zuen, lasterketa atzetik aurrera eginez eta sentsazio oso onekin bukatuz. Momentuz triatloiei begira bide egokian doala esan genezake, bere helburua horixe baita. Juniorrekin jarraituz, Iker prietok ere lasterketa txukuna egin zuen 71º postua lortuz eta gutxinaka esperientzia hartzen joanez.\nBeste kategoriei dagokionez, Igor Perez-ek gure taldearekin estreinua egin zuen maila absolutuan 120º postuan bukatuta eta beteranoen 1.mailan Julen Lopez-ek 170º postua lortu zuen, zorionak denei!\nPublicado por Garraitz en 8:39 No hay comentarios:\nDenbora hobeak daudela aprobetxatuta, taldeko kirolariek bizikletako kilometroak pilatzeko aprobetxatzen daude. Gaur adibidez, Ander Okamika, Haritz Garate eta Markos Bernaolak 80km-ko irteera egin dute 30km/h batazbestekoa ateraz. Anderrek zapatuan Mungiako duatloian parte hartu behar du eta Markosek hurrengo astean Eibarko duatloian egongo da. Haritz berriz triatloi denboraldiari begira pixkanaka sasoia hobeteko helburuarekin dabil, espero dugu hirurek denboraldi on bat izatea.\nPublicado por Garraitz en 7:21 No hay comentarios:\nUrteko lehen batzarra\nOngi etorri gure blog berrira! Garaitz kirol taldeak pasa den ostiralean denboraldi berri hontarako planak zehazteko nahiz triatloiaren inguruan eztabaidatzeko batzarra egin zuen eta beste gauza askoren artean blog berri bat sortzea erabaki zen. Espero dugu hemendik aurrera denontzat informazio baliagarri eta interesgarria jartzea. Ondo izan!\nPublicado por Garraitz en 8:29 1 comentario:


Aberrigabezia-kasuak Murrizteko Konbentzioa | Diccionario Cear\n1961ean egin zen, Nazio Batuen esparruan, aberrigabezia nazioarteko akordio baten bidez murrizteko. Aurreikusten duenez, nazionalitatea eman behar zaie aberrigabeei, betiere Estatuarekin loturaren bat badute (Estatuko lurraldean jaio direlako edo nazional baten semea edo alaba delako). Tresna horren bidez, halaber, estatuek konpromisoa hartzen dute bertako nazionalitatea duten pertsonei arraza, etnia, erlijio edo politikari lotutako arrazoiengatik nazionalitatea ez kentzeko. Estatu espainolak ez du konbentzioa berretsi.\n1961eko Aberrigabezia-kasuak Murrizteko Konbentzioa\nUNHCR (2013): Estados parte de la Convención para reducir los casos de Apatridia suscrita en Nueva York el 30 de agosto de 1961. Nazio Batuen Itun Sortak, 989. liburukia, 175. or. 2013ko abenduaren 5era arte eguneratua.


Eusko Ikaskuntzaren mendeurrena: Gizartearen erronkak aztertuko dituzte\nAzken eguneratzea: 2018/09/13 16:06 (UTC+2)\nErakunde zientifiko-kulturalak bost saiotan egingo du XVIII. Kongresua, Baionan, Gasteizen, Iruñean, Bilbon eta Donostian, eta Oñatin aurkeztuko ditu ondorioak, azaroaren 23an.\nEusko Ikaskuntzak kongresua egingo du bost hiritan mendeurrena ospatzeko\nEusko Ikaskuntzak mendeurrena ospatuko du Oñatin kongresu batekin\nEusko Ikaskuntzak XVIII. Kongresu Zientifikoa egingo du Baionan, Gasteizen, Iruñean, Bilbon, Donostian eta Oñatin, erakundearen mendeurrena ospatzeko, eta euskal gizartearen erronkak aztertuko ditu bertan, euskararen edo soziopolitikoaren arloan, besteak beste.\nKongresua urriaren 5ean abiatuko da, "Geroa Elkar-Ekin" lelopean, eta hitzaldi nagusia Jean-Pierre Claverannek eskainiko du bertan, osasun eta gizarte erakundeen formazio eta ikerketa institutuaren (IFROSS) sortzaile eta katedradunak.\nGasteizen urriaren 19an egingo duten saioan, euskararen etorkizuna hartuko dute hizpide; gizartea eta kultura izango dira Iruñean urriaren 26an egingo duten jardunaldiaren ardatzak; eta eredu sozioekonomikoak azaroaren 9an Bilbon egingo dutenarena.\nKongresuak azaroaren 16an jarraituko du Donostian, gai nagusia gobernantza demokratikoa dela, eta urriaren 23an bukatuko da, Oñatin, ondorio nagusiak aurkeztuta.\nBiharamunean, urriaren 24an, Oñatin, erakundearen sorrera ekitaldia hartu zuen herri berean, ekitaldi bat egingo dute Eusko Ikaskuntzaren mendeurrena ospatzeko.\nEusko Ikaskuntza 2022


Irekia Eusko Jaurlaritza - Gobierno Vasco :: Jaurlaritzak aurten 35,5 milioi euro bideratuko ditu garapenerako lankidetza proiektuetara (Gobernu Bilera 2018-05-22)\nJaurlaritzak aurten 35,5 milioi euro…\n<img src="https://www.irekia.euskadi.eus/uploads/cover_photos/46155/original/logoconsejo.jpg" style="max-width:100%" alt="" />\nGarapenerako Lankidetzaren Euskal Agentziak finantzatutako 300 proiektu inguru daude abian gaur egun\nJaurlaritzaren Kontseiluak oniritzia eman dio garapenerako lankidetza proiektuen deialdia egiteari eta guztira 35,5 milioi euro bideratuko ditu horretarako.\nGarapenerako lankidetza proiektuak, Hegoaldeko herrialde txiroetako pobreziaren aurka egiteko. Modalitate horretara bideratuko dira diru‑laguntza gehienak: guztira, 29.000.000 euro, hain zuzen.\nGarapen produktiborako, prestakuntzarako eta laguntza teknologikorako proiektuak, Hegoaldeko herrialde txirotutako pobreziaren aurka egiteko 1.200.000 euro bideratuko dira horretara.\nEuskal Autonomia Erkidegoan garapenari buruz egindako hezkuntza proiektuetarako diru-laguntzak, munduan desberdintasunak sorrarazten dituzten arrazoiak ulertarazteko eta oraingo gizarte-ereduak eraldatzen herritarren inplikazioa eta konpromisoa sustatzeko. 5.300.000 euro bideratuko dira proiektu horietarako.\nGaur egun, Garapenerako Lankidetzaren Euskal Agentziak 300 bat proiektu finantzatzen ditu mundu osoan. Horietako gehienak, Euskadin eta honako herrialde hauetan gauzatzen ari dira: Peru, Bolivia eta Ekuador, Hegoamerikan; Guatemala, El Salvador eta Mexiko, Ertamerikan; Kongoko Errepublika Demokratikoa, Senegal eta Saharako Errepublika Arabiar Demokratikoa, Afrikan; eta India eta Palestina Asian.


Irekia Eusko Jaurlaritza - Gobierno Vasco :: Lehendakariak: “Politikak huts egin du, baina garaiz gaude Kataluniarentzat konponbide bat emateko”\nLehendakariak: “Politikak huts egin du, baina …\n\nLehendakaria: “Politikak huts egin du baina garaiz gaude Kataluniari konponbide bat emateko” Iturria: Irekia\n\nUrkullu lehendakariari elkarrizketa egin diote Cadena Ser Euskadin\nIñigo Urkullu lehendakariaren ustez, Espainiako gobernuaren aldetik “politikak huts egin du”. Izan ere, azken zazpi urteetan, ez du hautabiderik planteatu Kataluniarako. Nolanahi ere, haren iritzian “garaiz gaude” arazoei “elkarrekin ados jarrita” konponbidea emateko. Hala adierazi du lehendakariak Cadena Ser Euskadin gaur emandako elkarrizketan. Bertan, era berean, enpresa batzuk (adibidez, La Naval) izaten ari diren krisiaren inguruan galdetu diote. Eusko Jaurlaritzak enpresa horri laguntza ematen dio eta bere jarraitutasunean “irmoki” sinetsita dago. Dena den, gogorarazi du horrek ez duela lausotzen Euskal Autonomia Erkidegoa izaten ari den bilakaera ekonomiko positiboa.\nHain zuzen, ekonomiaren egoeraren inguruan, Urkulluk gogorarazi du urtebetean 6.400 lanpostu sortu direla industrian, inbertsio eta esportazio gehiago daudela eta, gainera, eskabideen zorroak gora egin duela, euskal ontziolen kasuan ere. Hala, etsipenez hartu du La Navalek hartzekodunen lehiaketan sartuko dela iragarri izatea. Dena den, gogorarazi du oraindik ez dela amaitu kapital-zabalkuntzako epea (urriaren 7an bukatzen da). Bien bitartean, adierazi du enpresak, zailtasunak dituzten beste batzuek bezala, Eusko Jaurlaritzaren “etengabeko laguntza” duela haren jarraitutasuna ahalbidetuko duten hautabideak bilatzeko. Horretan “irmoki” sinetsita dago.\nUrriaren 1eko erreferendumari buruz galdetu diotenean, lehendakariak politika aldarrikatu du elkarrekin ulertu ahal izateko. Ildo horretatik, bere ustez Espainiako gobernuak bere gain hartu behar du daukan erantzukizuna, ez baitie erantzun Kataluniako gizartearen eskariei. “Euskal Autonomia Erkidegoak ez du bozkatu zuen estatutua eta Kataluniak bozkatu ez zuen estatutua dauka” gogorarazi du Urkulluk. Gainera, nabarmendu du Espainiako gobernuaren politikak “huts egin duela”. Hala ere, bere ustez oraindik badago denbora hitzartutako konponbide bat lortzeko.\nUrkulluk etsipena adierazi du Bartzelona eta Cambrilseko erasoen erabilera politikoagatik, eta erabilera hori "lotsagabetzat" jo du. Terrorismoaren aurkako gaiaren kudeaketari dagokionez, lehendakariak uste du gobernu zentralak “oraindik asko hobetu behar duela” informazio-kanalak partekatzeko garaian. Ildo horretatik, Barne Arazoetako Ministerioari erreklamatu dio onar dezala Ertzaintza eta Mossos d`Esquadra polizia integralak direla, “erabateko eskumena eta ahalmena dituztenak”.\nTransferentzien arloan, lehendakariak espero du bi gobernuak “lehenbailehen" biltzea. Eusko Jaurlaritzak, aurki, txosten eguneratua aurkeztuko du transferentzia horien inguruan, eta espero du Espainiako gobernuarentzat hura “behar adinako oinarria” izatea gai horietan aurrera egiteko. Era berean, espero du Espainiako Gobernuak onar dezala espetxeen arloko politika beste era batera kudea daitekeela. Hain zuzen, lehendakariak esan du horretan lanean ari dela.\nNekane Murga sailburuak esan du Osakidetza berrantolatzen ari dela asistentzia-jarduera pixkanaka berreskuratzeko


HIZNET ikerketa lanak - Hizkuntza Politika - Euskadi.eus\nSarean daude Eusko Ikaskuntzaren Asmoz Fundazioak eta Euskal Herriko Unibertsitateko Soziologia II Sailak antolatutako HIZNET Hizkuntza Plangintzako master ikastaroko ikasleen lanak. Askotariko ikerketak izan arren, euskara sustatzeko plangintzak, erabilera areagotzeko proiektu praktikoak eta hizkuntzaren normalizazioa helburu duten egitasmoak dira nagusi.\nIñaki Martinez de Luna soziologoak HIZNET Hizkuntza Plangintza ikastaroen aurkezpenean dioenez, euskararen normalkuntzaren baitan gertatzen diren barne mekanismoez ondo jabetu gabe jokatzen da askotan, soziolinguistikazko ezagutza ezagatik. Soziologian doktorearen arabera, "euskararen normalkuntzan behar-beharrezkoa da ezagutza kualifikatuagoa eta sistematikoagoa izatea, eta premia horri aurre egiteko antolatu da Hizkuntza Plangintza gradu ondokoa".\nHizkuntza Plangintza ikastaroak aurrez-aurreko irakaskuntzaren eta irakaskuntza birtualaren abantailak uztartu ditu. HIZNETek diseinu malgua du eta aniztasun handikoa da iraupen nahiz edukien aldetik. Honenbestez, gradu ondoko ikasleen askotariko egoera eta premiei erantzutea du helburu. Hain zuzen, aniztasun horren araberakoak dira ikasleek burutu ohi dituzten ikerketa lanak, oraindik orain sarean jarri direnak.\n2006an burutu zituzten lanen zerrendan, adibidez, honako izenburuak ageri dira: Urdulizko eskolaz kanpoko jardueretan euskara sustatzeko plangintza (Jone Agirregoikoak egindako lana); Ikasleen motibazioa, hizkuntz plangintzak eta euskalduntze-alfabetatzea, elkarren osagarri (Marivi Enbeita, Loren Martinez eta Arkaitz Zarragarena); Euskaldunen arteko elkarrizketak: euskararen erabilera areagotzeko esperientzia praktikoa, PDCD zikloan oinarrituta (Eider Alustiza egile); Karrikiri. Iruñeko Euskaldunon Elkartea. Euskara bultzatzeko ekintza berritzaileak (Ainara Ibañezek egina); Hizkuntza-normalizazioko proiektu bat Deustuko Menditarrak mendizaleen taldearentzat (Roberto Manjonena); eta Hiru hizkuntza gutxituen egoera Frantzian. Diagnosia. Frantziako hizkuntza polítika (Izaskun Zubiturrek buruturikoa).\nIzenburuetan bertan irakurtzen denez, lan zehatzak dira denak. Aldi berean, praktikoak, nahiz eta marko teorikoari inork uko ez egin, testuinguru jakin eta konkretuetan kokatuak. Iruñeko Karrikiri Elkarteari dagokionean, esaterako, lanaren abiapuntua eta metodologiak azaldu eta ekintza berritzaile direnak aletzen dizkigu Ainara Ibañez egileak xehe-xehe: Karrikiri denda eta denda mugikorra, "Karrika gurea da", Merkataritzan euskaraz, Itzulpengintza zerbitzua, Karrika aldizkaria, Lan poltsa, Pisukideak zerbitzua. Bakoitzean, ekintzaren helburuak, metodologia eta emaitzen azterketa (aukerak eta mehatxuak; indarguneak eta ahuleziak) adierazten dizkigu zehatz-mehatz. Ondorioei eskainitako tarte mamitsuan, berriz, lortutako helburuen inguruko gogoeta (euskaldunen komunitatearen egituraketa, euskaldunen autoestima sendotzea, Iruñerrian euskaraz bizitzeko dauden guneen berri ematea, etab.).\nBestelako lan bat aipatzearren, Izaskun Zubiturrek egindakoa genuke. Frantziako hizkuntza politika ardatz duen lan honetan hiru hizkuntza gutxitu dira aztergai: bretoiera, korsikera eta okzitaniera. Berorien deskribapen demografiko-linguistikoa, ezagutza eta erabilerari buruzko datuak, iragana eta egungo egoera, hizkuntza politika eta estatus juridikoa, beherakadaren arrazoiak, frantsesaren zabalkundea eta hizkuntza gutxituaren alde egindako ahaleginak azaltzen dizkigu egileak. Horrekin batera, hizkuntza gutxituen inguruko hizkuntza politika Frantzian zertan den aztertu eta "Frantsesaren aldeko politika"-z ari da Izaskun Zubitur, ondorioetara iritsi aitzin.\nHIZNET ikastaroko ikasleen lanok hizkuntzaren baitako barne mekanismoez -eta, alditan, baita kanpokoez ere-, jabetzeko aukera ematen diote normalkuntza prozesuetan interesa duenari. Martinez de Lunak aldarrikatzen zuen "ezagutza kualifikatuagoa eta sistematikoagoa" ate joka dator ikerketa lan hauetan.\nInformazio osoa, hiznet.asmoz.org helbidean.


COMPET´plus proiektua: ETEak 3 lurraldeetan sustatzea.\nHasiera \_ Proiektua + helburuak\nErronka handi horiek lortzeko proiektuak, bai lehen edizioan bai honetan, Europako Batzordeak bertako eskualde bakoitzerako prestatutako RIS3 (Research and Innovation Smart Specialisation Strategy) ikerketa eta berrikuntzako espezializazio adimenduneko estrategia du oinarri, baina edizio honetan beste sektore batzuk hartuko dira kontuan. Honek Akitania Berriko, Euskadiko eta Nafarroako lurraldeek beren berrikuntzarako potentzialarekin ondoen bat egiten duten ezagutza-espezializazioak identifikatzea du helburu, haien baliabide eta gaitasunen arabera.\nPuntu horretan hartzen du indarra mugaz gaindiko eskualdeak, izan ere, hiru lurraldeak bateratzen dituzten eremuetan zentratuko da proiektua. Horrela, mugaz gaindiko eremurako ondasun komun baten alde lankidetzan aritzea lortzen da ekoizpen-saretik, zentro teknologikoetatik hasi eta erakunde publikoetaraino. Horren guztiaren ondorioz, mugaz gaindiko eremu adimentsuago bat lortuko da, berrikuntza-ekosistema integratzaileagoa eta mugaz gaindiko kalitatezko enplegu jasangarriagoa sortuko delako eta fluxu ekonomikoak birkokatzearen ondorioz, hurbileko baliabideak erabiliko direlako.\nMugaz gaindiko COMPETITIV'eko polo\nPOCTEFA COMPETITIV ‘eko proiektuak, CCI Bayonne Pays Basquek, Gipuzkoako Ganberak, ORKESTRAk eta SODENA Nafarroako Garapen Ekonomikorako Elkarteak garatutakoak, ETEen lehiakortasuna indartzeko lanean jardun zuen 2016 eta 2019 artean, mugaz gaindiko lankidetzari esker. Eta horrek mugaz gaindiko hiru polo eratzea ahalbidetu zuen LLET osatzen duten hiru lurraldeetako 82 enpresa, teknologia-zentro eta kluster barnean hartuz.\nEZAGUTU COMPETITIV'eko PROIEKTUA